A Poi Tuk Hringhran Kan Laimi Chungin Hibantuk Minung Kan Ummi Hi Cu Rak Iraling Cio Uh! – Chin World News Evening\nLaimi or Chinmi vialte iralring taktak hna usih. Hibantuk thil hi kanmah Laimi or Chinmi cungah kum fatin tein a cang lengmang mi asi. Aliamcia caan zeimawzat chung zongah hibantuk mihlen hmang konghi online kip ah rak langhter asi pin ah, hi bantuk hlennak hi atu le tu ti awk in a chuak mi thil asi caah iralrin ngaingai ahau.\nTutan ah hlennak konghe pehtlaiin hitihin an langhter tthan. Mah minu hi a theimi nan um maw? Mah minu nih hin ka hawinu Mawitei cu Tuluk company ah mi achia lengmang mi asi tiah a chim.Atu ah hin ka hawi le hna cu Muse ah an um cuahmah lio asi. Ka hawi le hna cu mah minu nih Mawite he a chawnhter hna.\nMawite nih a timi hna cu kan lak hna man ah kawlram tangka in tingkhat cio nan ka pek ahau lai tiah a ti hna. Asinain an i chawnh hnu ah kawlram tangka in thong 50 pek dingin hnatlaknak an tuah. Mawite nih a timi hna cu nanmah sin ah ara dingmi hi Tahan in thaizing an rak i thawh lai. Nan tangka cu rak ka kua uh tiah a ti hna.\nMinung pakhat ah thong 50 an thawhcio i, Wave Money in an hei kuat. Cu an kuat khawh a zan lila in an chawnhmi a tlaih piak ti hna.Tangka an kuat lio ah hin Tahan ah ka um lio asi tiah aa chim ti si. Ka hawi le hna cu lungrethei vansang au in an um i,a tanglei ah ka vun langhtermi nu hi an call tthan nain an call a tlai duh fawn hlei ve lo.\nHmunkhat ah an rak ttangtti tinak arak si. Kawlram thong 50 hi tthenkhat caah cun zeipi asi lonain tthenkhat caah cun afak ngaingai mi asi.Atuartu caah afak ngaingai mi thil asi. An hlen ruang hna ah ka hawi le hna cu atuhi Muse ah an um i, Hotel lungrethei ngai in an um lio asi tiah atu ca athlahtu nih a chimchih.\nZaangfah tein mah minu hi a theimi nan um ahcun rak kan bawm hram ko. A hawinu Mawitei timi he hin kan tlaihkhawh nak hnga caah siseh midang an hlen tinak hnga lo zaangfah tein mah minu a theimi paoh nih thawng rak kan thanh hram uh tiah Essy Tuallawt nih thawngzamhnak Group pakhat ah a ttial.\nCredit: Essy Tuallawt (CSM)/Chinlungpost


Zeitindah Pathian Ngeihthiamnak Ka Hmuhning A Si Lai?\nBia halh nak: "Zeitindah Pathian Ngeihthiamnak Ka Hmuhning A Si Lai?"\nBia leh nak: Lamkaltu 13: 38, Ka u le kan nau hna, nan dihlak in nan hngalh awk cu Jesuh thawng hin pei sual ngeihthiamnak bia nan sin i chim hi a si cu.\nNgeithiamnak Hi Zeidah A Si I Zeiruangahdah Kan Herh?\n“Ngeihthiam” timi biafang a sullam cu leiba kan ngeihmi calung cungah cattail in a ummi kha hloh/hnawh, letpiak, zaangfah tinak a si. Mi dang cungah palhnak pakhatkhat kan tuah sual tikah, ngeithiamnak kan halt awn, zeicatiah i ral le i rem loin um kha kan duh lo. Ngeithiamnak hmuh ding in kan I tlak ruangah ngeihthiam kan si lo. A ngaingai ti ahcun ahohmanh ngeihthiam awk aa tlakmi kan um hna lo. Ngeihthiamnak hi dawtnak, velngeihnak, zaangfahnak in a tuahmi a si. Ngeithiamnak kan timi cu mi dang cungah zeihmanh rem lonak, thinhunnak le thatlonak ka ngei ti lai lo a ti a si. Mi dang nih kan cungah zei bantuk thil hmanh an tuah tikah kan ngeihthiam cang hnu ahcun rem-rual tein kan um awk a si cang.\nPathian ngeihthiamnak hi mi kip nih an herh dih tiah Bible nih a chim. Kan zapi in kan sual cio dih hna. Phungchimtu 7: 20 nih a chimmi cu, “Vawleicung ah thil hman a tuah I a sual bal lo timi miding an um lo.” a ti. 1 Johan 1: 8 nih a chimmi cu, “Kan sual lo an ti ahcun kanmah le kanmah kan I hlen a si I biatak kan sinah a um lo tinak a si” tiah a ti. Sual poahpoah cu Pathian ralchanh a si (Psalm 51:4). Cu ruangah Pathian sual ngeihthiamnak kan herh dihnak hna hi a si. Kan sualnak hi Pathian nih a ngeihthiam lo ahcun zungzal teminnak hell ah kan um lai (Matthew 25:46; John 3:36).\nNgeihthiamnak Hi Zeitindah Kan Hmuhning A Si Lai?\nLaw hawk ngai a ummi cu, Pathian hi dawtnak le velngeihnak a ngei tukmi a si, kan sualnak vialte ngeihthiam ding in timh cia peng a si. 2 Peter 3:9 nih a chimmi cu, “Bawipa cu a biakam tlinter awk ah a khur a nuar ko ti in mi a cheu nih an ruah bang hin a si lo, nanmah cung i lungsaunak a ngeih ca tu ah hin a si deuh. Zeiintiah pakhat tlau hmanh hi a duhmi a si lo i mi vialte hi sual ngeihchihnak ngei hna she tit u hi a duhmi a si” a ti. Pathian nih ngeihthiam a kan duh dih caah ngeihthiamnak lam zong a kan serpiak.\nKan sual man ah dantatnak kan hmuh dingmi cu thihnak hi a si. Rom 6:23 nih a chimmi cu, “zeicatiah sual man cu thihnak a si…” tiah a ti. Zungzal thihnak hi kan sualnak ruangah a si. Kan sualnak hi ngeihthiam a si lo ahcun zungzal in a thi dingmi kan si. Pathian nih tling hirhiar tein a timh cang bantukin, Pathian cu Jesuh Khrih ah minung ah a hung cang (Johan 1:1,14). Jesuh Khrih cu vailam cungah a thi, thihnak kan in dingmi a kan inpiak. Pathian a si bantukin, Jesuh Khrih a thihmi hi vawleicung minung sualnak vialte caah a si. 1 Johan 2:2 nih a chimmi cu, “Cun kan sualnak ngeihthiam kan sinak zong cu Khrih thawng cun a si i kanmah kanmah sualnak lawng si loin mi vialte zong an sualnak kha ngeihthiam an si lai” a ti. Jesuh Khrih cu a thi I a tho than, sualnak le thihnak a teinak cu phuan a si (1 Korin 15:1-28). Pathian cu thangthat si ko seh, Jesuh Khirh a thihnak thawng le a thawhthannak thawngin kan hmuhmi cu, “Pathian laksawng cu zungzal nunnak a si I cu nunnak cu kan Bawipa Jesuh Khrih he aa pehtlaimi nunnak a si.”\nNa sualnak in ngeihthiam na duh maw? Kan thinlung a thurhnawm tuk tiin lungdong in an um maw? Hi thinlung thurhnomhnak in ka luat kho lai lo tiah lungdong in na um bal maw? Thian khotertu a um. Jesuh Khrih hi a ka khamhtu le ka Bawipa a si na ti i na zumh ahcun khamhnak zong na hmu lai i na thinlung thurhnomhnak zong an thianh lai. Ephesians 1:7 nih a chimmi cu, “Khrih thihnak nih kan nih cu a kan luatter, cucu kan sualnak ngehthiam kan si tinak a si. Pathian vel cu a va lianngan hringhren dah.” Ngeihthiam kan si khawhnak dingah Jesuh Khrih nih a thihnak thawngin kan sual leiba cu pekpiak kan si cang. Kan tuah awk ding cu Jesuh Khrih min in Pathian sinah sual ngeihthiamnak hal hi a si. Kan sual ngeihthiamnak caah Jesuh Khrih a thi timi hi kan zumh awk a si. Kan sualnak cu ngeihthiam loin a kan um hrimhrim lai lo. John 3:16-17 nih Pathian dawtnak sunglawng hitihin a kan chmh, “Cuticun Pathian nih vawlei hi a dawt hringhren caah a Fapa ngeihchunte kha a pek, cucaah amah a zumhmi poah cu an thi lai lo, zungzal nunnak an ngei lai” a ti.\nSual Ngeihthiamnak Hmuh Hi A Fawi Tuk Ko Lo Maw?\nFawi tuk! Sualngeihthiamnak hi Pathian sin in cawk khawh a si lo. Nangmah tein ngeihthiamnak hmuh khawh zong a si lo. Zumhnak in a co lawng na cohlan khawhmi a si. Jesuh Khrih hi ka Bawipa le a ka khamhtu a si tiah na cohlan i Pathian sin in ngeithiamnak hmuh na duh ahcun thlacam ding a si ko. Thlacamnak menmen in khamhnak na hmu kho fawn lai lo. Jesuh khrih hrimhrim na zumhnak a hau. Kan sualnak a ka ngeihthiam tiah na zumh rhimhrim a hau. “Pathian, na cungah sualnak ka tuah tiah ka theih, thihnak le dantatnak hmu ding in kaa tlak. Sihmanhsehlaw, Jesuh Khrih ka zumhnak thawngin keimah nih kan tuar dingmi vialte Jesuh Khrih nih a ka tuarpiak dih cang timi ka theih. Khamhnak ka cotin khawh ve nakhnga na cungah ka zumhnak ka chiah. Na zaangfahnak le na velngeihnak ruangah lawmhnak tampi ka ngei. Amen.


DONALD TRUMP CU HMAICHIA IN TUAH ASI TTHAN KO CANG – The Chinlung Post\nThimnak konghe pehtlaiin Donald Trump caah cun ruahchannak lam a um tilo, Ruahchannak nganpi a um tiah an timi vialte cu pakpalawng ah an cang dih tthan. Taxes state nih tazacuainak an tuahmi cu Supreme Court nih a hnonpiak hna. Taxas State nih Georgia le Pennsylvania cun Michigan le Wisconsin hna hi thimnak kongah ningcang loin thil an kalpi tiah Suprem Court ah taza an cuainak hi asi. Asinain tutan ah Suprem Court nih a hnonpiak hna.\nTexas state nih Hi taza cuainak an kalpi mi hi mipi nih an dirpi ngaingai mi asi i, State 17 le Congressman minung 110 zong nih an dirpi pin ah Donald Trump a cozah zong nih an dirpi ve mi asi. Hi konghe pehtlaiin Supreme Court ah case dirpi dingah Tez Cruz zong timhtuahnak angei cang. Sihmanhsehlaw case cu Supreme court nih a hnon piak diam hna.


Isaiah 24 (Isaiah 24)\nHakhaKawlCa kDal 24Cang\nBawipa Nih Vawlei Dan A Tat Lai\n1 Bawipa nih vawlei cu a hrawh cikcek lai i a cungah zeihmanh um lo in a lawng dih lai. A bingtalet in a chiah lai i a cung i a ummi vialte kha a ṭhek dih hna lai. 2Ahopaoh nih cu bantuk thil cu ton a si ko lai — tlangbawi nih si hna seh, zapi nih si hna seh, sal nih si hna seh, bawi nih si hna seh, thil cawtu nih si hna seh, a zuartu nih si hna seh, tangka mi a cawihtu nih si hna seh, tangka mi sinin a cawimi nih si hna seh, mirum si hna seh, misifak si hna seh, cu bantuk cu an ton dih ko lai. 3Vawlei cu a kek a kuai dih lai i a rawk dih lai. Cu bia cu Bawipa nih a chimmi a si i a chim bangin a si ko lai.\n4Vawlei cu a ro i a car; vawlei cu a uai in a uai; van zong vawlei zong an rop dih. 5Mi nih Pathian nawlbia kha an buar caah vawlei cu an thurter i zungzal hmun dingin a sermi biakamnak kha an hrawh caah an hnawmhter. 6Cucaah Pathian nih vawlei cu hrawh awkah khan vawlei cu chiat a serh, vawleicung mi nih an sual man kha an in. A tangmi cu an tlawm chin lengmang. 7Mitsur ruang kha an car i mitsur zu kha a tlawm. A rak i lawm tawnmi kha atu cu an ngaih a chia dih cang i 8an i lawmhnak hla dawh le tingtang tum thawng le khuang thawng kha a dai cang. 9Hlasak pah i mitsur zu din kha a um ti lo, ahohmanh nih mitsur zu kha a thaw an ti ti lo. 10Khuapi chungah zeizong vialte hnahnawk in a um dih, inn kha khar an si dih i mi kha lengah chuah an si dih. 11Zalam ah khan mi cu an dir i, zu kan duh, tiah an au; lawmhnak cu a lo cang, ram chungin hlonh a si cang. 12Khuapi cu a rawk i a kutka cu an baoh dih hna. 13Mah hihi vawlei cung miphun dihlak cung i a tlung dingmi thil cu a si. Zei he dah aa lawh lai ti ahcun, rawl ṭuan a dih tik i oliv thei vialte oliv nge in an ṭhilh dih hna hnu le mitsur ruang in mitsur thei vialte an lawh dih hna caan he khin aa lo lai.\n14A tangmi cu lunglawm in hla an sa lai. Nitlaklei i a ummi nih Pathian a lianhngannak kong kha an chim lai i 15nichuahlei i a ummi nih an thangṭhat lai. Rili kam i a ummi hna nih Bawipa Israel Pathian cu an thangṭhat lai. 16Vawlei cung a hlatnak bik ram i a ummi hna sinin a dingmi miphun, Israel miphun thangṭhatnak hla kha kan theih lai.\nSihmanhsehlaw kei ka caah cun ruahchan awk a um lo. Ka derchin lengmang ko. Mirawihmang mi pawl kha mi rawi an hmang ṭhiamṭhiam ko i an mirawinak kha a chia chin lengmang a panh. 17Vawleicung mi hna! Thil ṭihnung le khor le rap nih an in bawh ko hna. 18Thil ṭihnung kha zamtak aa zuammi cu khor chungah an tla lai, khor chungin a luatmi cu rap ah an i foih lai. Van in ruah bawnbok ngaw in a sur lai i vawlei hram cu aa hnin lai. 19Vawlei cu a kak a kuai lai i aa cheu lai. 20Vawlei cu zuri bangin a sawn lai i ṭotho lak thlam bangin aa hnin lai. Vawlei cu a sualnak nih rit piin a nenh; a tlu lai i zeitikhmanh ah a tho ṭhan ti lai lo.\n21 Bawipa nih cunglei ṭhawnnak le vawlei cung uktu hna kha dan a tat hna lai ni a phan lai. 22Pathian nih siangpahrang hna kha thongtla hna bangin khor chungah i tet tein a erh hna lai. An dantatnak ni a phak hlantiang thong ah cun a khumh hna lai. 23Ralkapbu Bawipa cu siangpahrang a si lai caah thlapa cu a mui lai i ni cu a tlang lai lo. Jerusalem khua cu Zion Tlang in a uk lai i a sunparnak cu an upa hna nih khan an hmuh lai.


TEDIM SIZUNG AH BOMB A PUAK, THILRI TAMPI A HRAWH – The Chinlung Post\nTedim sizung ah bomb a puak, bomb nih a hrawhmi thilri zong a tam ngaingai. Nizan suimilam pakua le cheu hrawngah Tedim General Hospital cu aho ti theih lomi nih bomb an puah. Zungkhan chungah an chiah mi thilri tampi hna cu an rawk ngaingai tiah theih a si. Hi bomb puahnak kongah mi zeinih dah an puah timi theih a si lo.\nThawngpang Dang:Israel ram, Kum 12 chung a hruaitu Pu Zahu cu nihin an thlak khawh cang. Tutan Israel thimnak ah tuanbia thar an ttial. Parties tampi fawnh in Cozah dirh hau dirhmun an phan i, “Arab Islamist Raam party” nih a voi 1nk “kingmaker” dirhmun an phan. New Right party hruaitu, Naftali Bennett nih Prime Minister Kum 2 a tuan hmasa lai i, Yesh Atid party hruaitu, Yair Lapid nih Kum 2 a peh ve lai tiah hnatlaknak an ngei.


Thin Zar Wint Kyaw Zong Zawtnak Phunkhat Nih A Tlunh Ve Cang – Lai Holh News\nBy ronaldaung on August 18, 2019\nKawlram mintami vialte hna lakah sexy leiin minthannak a hmu i, mipi thinlung chungah biatak tein hmunhma a la kho mi model & actress Thin Zar Wint Kyaw zonghi a muisam le a taksa cu soiawk um lo bakin aa dawh ve.\nThin Zar Wint Kyaw hi cu a muisam aa dawh lawng siloin lemcannak lei zongah thiamnak a ngei ve tthiamtthiam. Art leiah zuamnak thinlung a ngei ve i, hlawhtlinnaj zong biatak tein a hmu ve.\nThin Zar Wint Kyaw zongnih hin nifate a rian ttuannak le art leiah a cawlcanghnak tbk hna hi a facebook hmangin mipi sinah theihternak a tuah lengmang ve. A hmanthlak dawh dawh hna zong a rak langhter lengmang.\nA tutan zong a mah nih a facebook hmangin a damlo nak kong mipi sinah a rak langhter tthan. Thin Zar Wint Kyaw nihcun” Ka kaachung a hmat caah ttha te zongin bia ka chim kho lo”tiah a dam lonak kong a rak langhter.


AA SUM KHO TILO MIN MAW KUN NIH A THINHUN NAK A LANGHTER – The Chinlung Post\nAugust 23, 2021 admin Fiamthu 0\nKawlram minta minthang Min Maw Kun nih Ralhrang kawlralkap lutlai Min Aung Hlaing a phomh cang. Min Aung hlaing nawlngeihnak doh dingah kawlram Fidi Fitlaw pawl tampi hna an um hna. Cu chungah biatak te le raltha taktak in a au ngam mi cu Min Maw Kun hi a si. A nupi le a fale hna zong amah sin ah an phan cang tiah theih a si.Atu hi Min Maw Kun cu tlangcung hriamtlai phu sin ah raltuk a cawng cuahmah tiah theih asi i, cun KNU sin ah ralzong a tu cang tiah a timi zong an um.\nCun Min Maw Kun cu an kah i a dirhmun a tha lo ngai tiah thawngpang a phunphun a chuak lengmang. Asinain kahdohnak ah zeihmanh hliamhma a tuar lonak amah Min Maw Kun nih mipi sin ah theihternak atuah hna.Acunglei konghe pehtlaiin Min Maw Kun nih ralhrang kawlralkap lutlai Min Aung Hlaing cu fak ngaiin a hrocer cang. Min Maw Kun nih a timi cu Min Aung Hlaing a tu ahcun na cungah phuba ka lak ding a tam deuhdeuh tiah a vun thuat cang.\nThawngpang dang.Lainawng Min Aung Hliang le a kut taang ralkap pawl taza cuai ding, International Crime Court (ICC) timi vawleicung biaceihnak sangbik ah chuah pi ding timi cu ICC lei nih an cohlan cang tiah RFA nih a tarlangh. Hramhram in rampi uknak a chut tu Min Aung Hliang le a kut taang ralkap pawl nih ram mipi, tlangcung miphun le Rohingya cung ah an tuah mi nuhrin covo buarnak, thah nawnnak le cihmih nak kong he pehtlai in, International Crime Court (ICC) ah chuah pi ding timi cu ICC lei nih an cohlan cang.\nOfficial tein cohlannak thawng an kan thanh cang tiah NUG Cozah nih August 20, 2021 ah an chim tiah RFA nih cun a tarlangh hi asi. Tutan taza cuainak cu a bik in, Rakhine ramkulh chung, Rohingya miphun cung ah nuhrin covo an buarnak, thahnawn nak le tlaihhrem nak, miphun cihmihnak an tuah mi kong ah a si i vawleicung biaceihnak ICC ah pohmah 12(3) ning in taza cuainak tuah a si.Cu taza cuainak cu ICC lei nih kan cohlan tiah an kan theih ter cang tiah NUG Cozah nih an chim ti asi.\nMin Aung Hliang le a kut taang ralkap pawl sualnak, thah nawnnak an tuah mi kong taza cuainak cu July 17, 2021 ah khan official tein, thil kal phungning tein ICC ah phak ter a rak si cang. ICC lei nih cu taza cuainak zong an cohlan cang. Tutan ah a bik in ICC ah kan chim te ding mi cu a luancia caan i Rakhine ramkulh chung, Rohingya cung ah an tuah sermi pawl a si lai tiah NUG lei nih an langhter ti a si.


ASEAN Meeting An Thok, US President Joe Biden Aa Tel Lai – Onlinenungak\nMyanmar aiawhtu aa tel lomi ASEAN meeting cu Oct 26, tuni ah thok a si cang. ASEAN chungtel ram pakhat khat an bau a voikhatnak a si. Myanmar ramkhel aiawhtu kan sawm lai lo tiah ASEAN biachahnak cu ralhrangbu nih an lungtling kho lo i ralhrangbu hotu nan sawm lo hmanh ah Union minister pakhat khat tal sawm ding kan si tiah nizan ah cathanh an chuah. A sullam cu ralhrangbu aiawh in an sawmmi ramleng vuancizung upa U Chan Aye cu meeting a kai lai lo tinak a si. Cucaah tutan ASEAN meeting cu Myanmar aiawhtu an bau tinak a si. NUG nih meeting ah kanmah kan kai lai an t nain zeihmanh lehnak a um lo\nASEAN Meeting le US Dirhmun\nOct 26, tuni i ASEAN-America meeting ah US President Joe Biden aa tel lai. Hihi kum li chungah ASEAN meeting i US President aa tel a voikhatnak a si. US President nih hin meeting ah ralhrangbu hotu he thutti a duh lo i hihi ASEAN meeting ah ralhrangbu sawm a si lonak a ruang nganpi pakhat a si tiah thiamsang hna nih an chim. Hi nih hin US nih ralhrangbu le ralhrangbu nih a sermi innhngak cozah a cohlan lonak kha a fianter ngai tiah chimceih a si fawn.\nASEAN hmangin ramkip cawlcanghnak le tonnak ah ralhrangbu an i tel ve ding kha Britain cozah zong nih a duhlonak a rak thanh cang. Britain nih inntek tuanvo lak in tuah dingmi G-7 ram hna le ASEAN meeting ah siseh, vawleicung huap khuachan buainak tuahremhnak kong ceihhmainak ah siseh nawlngeihnak latu ralhrangbu cu telnak nawl kan pe hna lai lo tiah Britain cozah nih a thanh cangmi a si.\nASEAN le NUG\nKhatlei ah atu tiang ASEAN nih NUG hi Myanmar ram aiawhtu ah a pom rih lomi zoh tikah Myanmar buainak kong i ASEAN hnatlaknak phun 5 a tak in tuanchuahnak ah ralhrangbu telpinak le bawmhnak a hau ti kha ASEAN nih langhter an duhmi a si tiah cheukhat nih an chim. Oct 25, nizan ah khan US President i National Security advisor Jake Sullivan le NUG hruaitu tonnak an ngei tiah theih a si. Hi nih hin US nih ralhrangbu nakin NUG a dirkamh/cohlan deuh ti a langhter ngai ko tiah ramkhel thiamsang hna nih an hmuhning an chim.\nASEAN Meeting le Myanmar buainak\nTutan ASEAN meeting ah a bik in ceih dingmi cu Myanmar buainak le ASEAN ram chung covid zawtnak kong a si tiah theih a si. ASEAN palai Erywan Yusof nih Myanmar buainak kong chimthanhnak (report) a ngei lai tiah ASEAN kong thiamsang Daw Moe Thu Zar nih a chim. ASEAN palai cu rian an khinhnak a sau pah cang nain Suh Kyi le President U Win Myint he tonnak an pek lo caah atu tiang Myanmar ah a ra rih lo.\nASEAN palai nih hin ASEAN hnatlaknak phun 5 kha pehzulh in a tuanchuah ding hrimhrim a si. Atu i ASEAN chairman hi a caan (term) a dih cun Cambodia nih ASEAN chairman a tuan lai, cutikah palai chiahmi zong an i thleng te lai tiah ruah a si. ASEAN palai nih amah lawng riantuan cu rianhma a kal kho lai lo, cucaah amah bawmtu bu ser ding a si timi ruahnak zong a um pah tiah theih a si. Tutan ASEAN meeting ah Myanmar kong a dik a hmaanmi biakhiahnak an tuah khawh lai ti zumh cio a si.\nBy. Salai CP Lian (Source: BBC)


Coronavirus zawtnak ruangah ICU ah um mi Pastor Mark McClurg, A dam lo buin UK PM Boris Jonhson caah thlacampiak tu cungah Pathian thil tuah mi cu khuruahhar bak a si\nCoronavirus ruangah ICU ah a um, natein amah hman i ruat lo in UK PM Boris Johnson caah thlacampiaktu cungah Pathian thil tuah ning le a thlacamnak Pathian nih a leh ning hi a sunglawi tak tak.\nPathian thil tuah ning hi amak chin lengmang ko, atu tiang coronavirus sii an hmuh lo, natein Pathian nih midang cungah a thiltuah khawhning a langter thluamah lio a si. Pastor, Coronavirus ruangah ICU tiang a phan mi nih a chim ning ah cun “Pathian nih UK PM. Johnson cun ah a thawh a chuah in damnak a ngei khawhnak caah ttin thla a cam piaknak” kong a chim\nPastor Mark McClurg kum 40 hi zarkhat chung cu ICU ah thidengmang in a um mi ve i. A umnak siizung Ulster Hospital in inn lei a lawi hlan ah mah kong hi sibawi le rianttuantu sin ah a chim. Amah hi zumtu tha, Pathian caah fakpi in rian a rak ttuan cang mi a si. Coronavirus zawtnak ruangah ICU ah thi dengmang in a um lio ah mah bantuk in an ram PM caah thla a cam khawh mi cu uar a um tak tak.\nSiizung in a chuak hnuah facebook hmangin mipi sin ah social distancing hi thatein rak zawm u tiin bia a ca hna. Siizung in a chuak hnuah PM Boris Johnson cu ICU ah chia a si. Pastor nih mipi sin ah bia a chim tthan mi cu, ICU ah ka rak um cang i, Coronavirus zawtnak ruangah zeitluk in dah a har ti ka fiang tak tak cang, cucaah kan ram PM Boris Johnson caah fakpi in thlacam piak chin chin hna u si tiin a chim. Atu cu PM Boris Johnson zong ICU in a chuak cang.\nPresident Trump nih USA zumtu sin ah Easter Sunday lio ah tuah ding a ca hna: USA cu Coronavirus in a zawtmi le a thimi tam bik nak ram a si cang……..President Trump nih a office ‘White House’ in USA mipi sin ah bia a chim mi cu zumtu caah cun a sunglawi tak tak. Mah bantuk President Pathian a bochan mi ngei cu zeitluk in dah a sunglawi. Kan zumnak vialte cu Pathian zeizong a tuah kho tu kut ah kan chia tiin a chim.\nBe the first to comment on "Coronavirus zawtnak ruangah ICU ah um mi Pastor Mark McClurg, A dam lo buin UK PM Boris Jonhson caah thlacampiak tu cungah Pathian thil tuah mi cu khuruahhar bak a si"


Chin miphun na lung a dong maw? Na thaba tuk cang maw? – The Cherry Par\nChin miphun na lung a dong maw? Na thaba tuk cang maw?\nChin miphun na lung a dong maw? Na thaba tuk cang maw? Kan tei kho bal hna lai lo, dai tein um cang ko usih na ti sual maw?\n“A tang lei ca hi tling tein rak rel hmanh,”..! Vawlei cung ah ramrum ramthawng bik kan timi USA khi an ram chung ral ah minung ting 5 reng lo dah kaw an rak thi cu. Minung ting 5 nunnak liam pinah zei tluk in dah inn lo ai rawk i hliamtuar mi an tam. Cu tluk cun an rak tuar ve ruang ah dah kaw US ramchung ahcun civil war um an duh bak ti lo i vawlei cung ah phunghram tha bik a ngeitu le ramtum ramthawng bik ah an i chuah cu.\nIndia ralkap nih MNF hriamtlai tampi an rak thah hna. Mizoram khuate tamtuk an rak duah. Mizo nu pawl India ralkap nih tamtuk an rak tlaihhrem hna. A tu tiang Mizoram ah vai ci a lo kho ti lo. India ralkap nih Jet fighter tiang in MNF cu an rak phomh ve ko hna.\nIndia ralkap nih khuami kha an tlaih hna i khuami hmuh hngan hmaika bak ah meithal in thi bak an rak kah mi hna an tam. Khuate tampi an khua chuahtak in khua dang ah an rak fonh hna. MNF pawl caah khua um hlah seh tiin an rak ruah.\nSinain Pu Laldenga hruaimi MNF an lung a dong lo. Mizoram mipi an lung a dong lo i India ralkap cu khuapi khaute ti loin an rak doh peng hna. Aizawl khuapi chung tiang ah an rak i kap.\nCuticun India ralkap cu an lung a dong. Kan tei kho bal hna lai lo, kan uk kho bal hna lai lo ti an i hngalh tikah India cozah pi nih MNF cu a rak auh hna i daihnak a serpi hna. MNF nih an duh mi kha a rak pek hna i nihin ni ahcun Mizoram chung ah nawlngeihnak sang bik cu anmah Mizo mipi an si cang.\nMizo ram chung ah India cozah nawlngeinak cu ramdang he ramri zawn te lawng ah a si cang. Mizoram chung ah India nawlngeihnak a um ti lo. Kanmah Chin miphun zong kan lungdong hlah seh. Minung kan tlawm tuk ti hlah usih. Kan ram a hmetuk ti hlah usih. Chinram nak in Isreal ram a hme deuh.\nMizoram zong India rampi sinah cun Antamci tia hmanh a si lo. Sinain lungdong loin an rak an doh i an tei ko. Kanmah zong lungdong loin lungrual tein kan ral kan doh hna lai i a donghnak ahcun anmah Kawl ralkap thiamthiam an lung a dong te ko lai. Credit: Van Tin Lian\n← Khuachung ah kah ti lo ding siseh tiah CNF upa kan chimh dih hna\nZeitindah Thantlang Khuapi Chung Suingun, Chawva, Mansung le Eidin Vialte Hi Kan Himter Ning A Si Hnga? →


LAM AA KAN TLAUPI LENGMANG NGEIHCHIA TUK A SI – The Chinlung Post\nChin Ramkulh nih “Luatnak Lungphun” an bunhmi hi zeibantuk in “luatnak” dah a si e? Khawika indah kan luat? A luat bak rih lomi, “luatnak lungphun” cu zeidah a sullam a si?Kawlram Independence era/ 1948 zoh tikah British Cozah nih kawl miphun hna he independence pek tti hi an rak duh bak lo. A ruang cu Kawl miphun nih an “hlen” hna lai.\nAn “covo” an chuh hna lai. “Harnak” an pek hna lai timi an rak theih tuk. An rak phan bantuk tein “hlen” kan tong tak. Kum 60 reng Kawl Ralkap uknak tangah “oppressed/namneh” kan si. Nihin tiang kan “luat” kho rih lo.India ram ah a tlami kan miphun vialte, Mizo, Minipur le Naga zong hi British Cozah nih an rak kan humhimnak, In-liner Permit kha thate in an nunter khawh caah an ram a hrim deuh.\nIndian kala pawl khi duh paoh in Mizoram ah an lut kho lo.Chinmi kan pale lakah Kawl miphun he ifawnh a duhmi Pu VTM te pawl an rak thawng tuk i, 100 ah 💯 bak in Kawl uknak ah kan tla. Kawl miphun nih an kan chuhmi kan Covo, kan Ram, kan vawlei, kan nunphung, kan sinak vialte Nihin ah tling tein kan hmuh khawh rih hlan ah, zeitindah Luatnak lung cu an phun khawh?\nIsrael miphun nih Babylon sal an tang lio ah “zeitindah miphun dang Ram cun Pathian hla cu kan sak khawh lai” tiah an tingttang cu Uihliam Kung ah an rak bah. Cu ve bantuk in “Zeitindah Luatnak kan hmuh hlan ah “Luatnak lung” cu kan phun khawh lai” tiah ti ve ding kan si lio ah Luatnak lungphun cu, luat lo bu pi in an phun ko. Kan pale hi lam an kan tlau pi lengmang e ngaih chia tak a si. Credit: Zasang Cinzah


Dr.Lian Hmung Sakhong nih 2020 Thantlang CND lio a biachim mi ah Daw Aung San Suu Kyi cungah a lunglawmhnak , a thangthatnak a rak chimmi ruangah a phunphun in soiselnak nan rak tuah thiamthiam. – Hakha Cherry\nRuah Chuk Cho: Ka tial lai lo tiah ka sum chih nain FB nan catial mi nih tial lo awk tha loin a ka nam tuah. Miphun min te nan hman caah soisel hi kan I thlachiat ngai. Miphun kan daw, miphun kan ttanh nan ti nain nanmah ruahning le duhning in a si ve lomi, nan pomning a pom ve lomi, nan uarmi party a uar ve lomi, nan ttanhmi party a ttanh ve lomi nan miphun hawi lila cu mai sam in nan sam hna, zoh awk tlak loin nan soisel i nan thangchiat hna. Cucu maw miphun dawt? cucu maw miphun tthanh?\nNizan I Dr. LIan Hmung Sakhong le tuchun hi Dr.Lian Hmung Sakhong kha a khatmi te an si ko. Politic timi cu icelh thiam a hau. Fimkhur a hau. Hruhru hranghrang I politic tuah cu mah le mah suicide I tuah bantuk a si. Dr.Lian Hmung Sakhong thiamthiam nih Interview pakhat ah “Daw Aung San Suu Kyi kan ttanh si lo, amah tu nih a kan ttanh” tiah a chim than I, a herh lo tiang in soiselnak kan tuah than. Kanmah party duhning hoih in a chim lomi, a tial lomi le a dir lomi poah cu kan huat colh hna. Mah bantuk soiselnak kan tuahmi nih mi thinlung pakhat hmanh a la kho lo. Mi mit kan kem. A thli tein dirpi le ttanpi a timmi hna hmanh an a thlite in an I zuk diam. Policy kongah duh tawk in soiselnak tuah phung a si. Asinain pumpak i soisel le I thangchiatnak nih aho ca hmanh ah thatnak a chuapi bal lo. Mah le mah tanbo in I tuk bantuk a si.Credit-Salai Liaramthang\nNLD Nih Leitak(Zipi) an Hlen Hna.


Lungthin Thar - A VEL IN KHAMH KAN SI\nLungthin thar kan pek hna lai i thlarau thar nan chungah ka khumh lai. Nan pum chungin lung bantukin a hakmi nan lung kha ka lak lai i titsa bantukin a nemmi lung kha kan pek hna lai. Ka thlarau cu nan chungah ka khumh lai i ka nawlbia he aa tlak in kan umter hna lai i ka phunglam zulh in nan nung lai. Ezekiel 36:25-27\nSertu Pathian nih na Thinlung an thlen lai. Cuticun Amah cu na Thinlung dihlak, na tlarau dihlak in na dawt lai I, na nung lai. (Deutronomy 30:6)\nVawleicung tlik zuamnak le Cycle cit zuamnak ah a min a thang ngaingai mi pa cu Dan Olson asi. Amah cun a Thinlung Airawlh chommi pa asi. A Nunnak ah Lentecelhnak nih hin a dammi pum (Damnak) a ka pek lai tiah a ruat tawn mi asi. Sinain, kum 38 a hung si tikah, Lung a chahter I a rianttuannak a der tertu Tiit zawtnak (Cardiomyopathy) nih a tlunh.\nA Lung (Heart) cu remh khawhding asi ti lo caah Lung Airawlh (Transplant) a hau mi dirhmun a phan. A lung kha chuah I a dang Lung in Airawlh, bunh, le thlen lo ahcun a thi ding asi. Culioah a herhbik mi Lung cu Motor tlaknak in a thimi ngakchia kum 15 nu te Lung kha siangngai in a nu le a pa nih an hluut I Dan cu an pek. A dam lo mi a Lung cu Ngakchia nu te Lung cun an van thlenpiak; Lung Airawlh nak an tuahpiak tikah Dan cu a hung dam. Siang ngain in an fa nu Lung peknak in, Ngakchia nu Nu le Pa nih Lung zawtnak in a thi dingmi Dan cu Nunnak thar an pek. Dan cu a hung dam tikah a chimmi cu, “Lung a ka petu Ngakchia Nu kong hi ni fatin te ruat lo in ka um bal lo. A dawt mi a chungkhar hna sinah hin an laksawng nih tuahseh ti a ka duhmi vialte le an lak sawngnih a ka pek mi lawmhnak vialte hi a si khawh chung in tuah le langhter ka duh zungzal,” tiah ati.\nJesuh kan zumh hlan ahcun kan Lung cu Thalrau lei in a zaw ve. Cu zawtnak nih cun kan Lung cu a Hah ter I a khawn ter chin lengmang. (Efesa 4:17-18 ah "Bawipa min in hi bia hi ka chim i ralrinnak kan pek hna: Lawkihmi bantukin um ti hlah u. Annih cu an ruahnak kha pakpalawng asi. An lungthin kha a mui. Annih cu zeihmanh an hngalh lo ca le an lung a tthawn caah Pathian pekmi nunnak chungah khan an i tel kho lo.) Sibawi te nih hi bantuk kan zawtnak hi “Lung Thinlung”\n(A Heart of Stone) tiah an auh. (Ezekiel 36:26 ah Nan pum chungin lung bantukin a hakmi nan lung kha ka lak lai i titsa bantukin a nemmi lung kha kan pek hna lai.) Cu zawtnak ruang ah cun, a Hak mi kan Lung nih Pathian duhnak tuah kha a duh ti lo I, a tuah kho ti tawn lo. (Ezekiel 11:19-20;Lungthin dang ka pek hna lai i an chungah thlarau thar ka khumh lai; an pum chungin lung bantukin a hakmi lung an ngeihmi kha ka chuah lai i titsa bantukin a nemmi lung kha ka pek hna lai. Cun ka phung kha an zulh lai i ka nawlbia kha an tuah lai. Annih cu ka mi an si lai i kei cu an Pathian ka si lai; Ezekiel 36:26-27 zohchih). Cuticun kan nih cun Nunnak ngei lo pi in kan um I, kan zawtnak cu thlop lo piin a um caah kan thi.\n(Efesa 2:1, "Hlan ah cun nawl nan ngaih lo ruang le nan sual ruangah thlarau lei in nan rak thi. Vs.5, " A nawl kan ngaih lo ruang i thlarau lei in kan thih ko lioah khan KHrih sinah cun a kan nunter. Khamh nan sinak cu Pathian vel thawngin a si.; Kolosian 2:13, "Hlan ah cun nannih cu phung leng um Jentail mi nan si ca le nan sualnak ruangah, thlarau lei in a thimi nan rak si. Sihmanhsehlaw atu cu Khrih sinah Pathian nih an nunter cang hna. Pathian nih kan sualnak vialte cu a kan ngaihthiam.)\nSiseh kan dam lonak chung cun Nun Hlainak Nganpi (Major Surgery: Laimi nih Operation kan ti!) kan hun ngei I kan nih zong Lung Airawlh Mi- Lung Thlen piakmi ( Heart Transplant Recipient) ah kan hung cang. Hi kan zawtnak thloptu cu a thiangmi thlarau Sibawi kha asi. (Deutronomy 30:6, "Bawipa nan Pathian cu nan lungthin dihlak le nan ruahnak dihlak in nan dawt i nan nun nakhnga, Bawipa nan Pathian nih nanmah lung le nan tefa hna lung cuarpar cu an tan hna lai. ;Kolose 2:11, " Amah he nan i pehtlaihnak ah hin nannih cu cuarpar tannak kha si loin KHrih cuarpar tannak hrimhrim kha nan hmu i cucu hi a sualmi kan pum chung in luatnak kha asi.) Cu Thiang Thlarau Sibawi nih cun, “Lungthin thar kan pek hna lai, a hakmi nan lung kha ka chuah lai I, a nemmi lung kan pek hna lai. Ka thlarau kha nan chung ah ka chiah lai I, kan phunglam le ka nawl bia kha nan zulh lai,” tiah a kan ti.(Ezekiel 36:26-27) Amah nih pek mi Lungthin thar he lo cun Jesuh zumtu kan si kho lo.\nNang le kei cu Lungthin thar le Nunnak thar kan co cang. Dan (Lungthin airawlh mi pa) bantuk in, Lungthin an petu kong kha cat lo in na ruat zungzal ve maw? Na co mi Lungthin thar nih zungzal nunnak caah Lungthin thar an petu pa kha an dawtter I upatnak an pek ter maw? (Deutronomy 30:6)\nJesuh nih zeibantuk Lungthin thar dah a kan pek kha Kolose 2:9-14 ah fiang tein a tanglei bantuk hin aa tial.\n"Zeicahtiah Pahtian sining cu tling khitkhet tein Khrih a minung sinak ah khan aum i amah he nan i pehtlaihnak thawngin nannih cu nunnak tlamtling kha pek nan si. Khrih cu thlarau uktu vialte le nawlngeitu vialte hna cung bawi asi. Amah he nan i pehtlaihnak ah hin nannih cu cuarpar tannak kha nan hmu, minung tuahmi cuarpar tannak kha si loin Khrih cuarpar tannak hrimhrim kha nan hmu i cucu hi a sualmi kan pum chungin luatnak kha asi. Zeicahtiah tipil nan innak ah cun, thihnak in a thawhtertu Pathian thawnnak nan zumhnak thawngin Khrih sinah cun a thawh zong nan tho fawn. Hlan ah cun nannih cu phung leng um Jentail mi nan si ca le nan sualnak ruangah, thlarau lei in a thimi nan rak i. Sihmanhsehlaw atu cu Khrih sinah Pathian nih an nunter cang hna. Pathian nih kan sualnak vialte cu a kan ngaihthiam. Kan leiba tialnak ca cu a chung i a ummi upadi vialte hna he khan a hrawh dih cang i vailamtahnak cung i a khenhchihnak thawng khan kanmah dawntu si ti lo dingin a hlonh."\n1. Zeiruang ahdah Pathian nih Lungthin thar an pek?\n2. Pathian nih an thlenpiak mi Lungthin thar nih na nunning kha zeitindah a thlen?\n3. Khrihfa hi zei nihdah Khrihfa asi ter? (What makes Christian a Christian?)\n4. Khrihfah dirhmun i a ummi na sinak ah na thinlung hi Khrih nih a thlenmi, A nemmi thinlung, Pathian kong lawng a ruatmi thinlung ka ngei ko tiah naa ruah maw?\nKhrihfa lungput, Pathian sinin a rami lungput kan ngeih i daihnak nih zungzal a kan umpi nakhnga Pathian nih thluachuah kan pekpiak in amahnih sunparnak co ko seh! Amen\nTheihternak: K.T.Sim nih thlarau rawl kong a tialmi, "Heart Transplant" timi capar thar chuahmi asi.\nGod tube August 29, 2012\nPathian bia nih an pek mi thluachuah atanglei cakuang chungah tial in kan hrawm ve.


Dr. Sui Hingz: “Kawl Hi An Rak Zer Ngai, Kawl Zer Le Zawng Zer” Ti Bang, Mitlet Thiam Mi An Lo – Lai Lungrawn Post\nAugust 7, 2020 admin Theihtlei\nDr. Sui Hingz: “Kawl Hi An Rak Zer Ngai. Kawl Zer Le Zawng Zer” Ti Bang. Mitlet Thiam Mi An Lo\nKawl hi an rak zer ngai. “Kawl zer le zawng zer“ ti bang. Mitlet thiam mi an lo. Myanmar Investment Law (MIL) a rak ser lio ah State cozah pawl Nawlngeihnak covo kan pek hna a ti nain zei tin dah a mer dih than ti ahcun i Chapter VI, section 24 (h) ah State and Region pawl kha 5 million tiang ramleng investment permit peknak nawl le covo -Nawl ngeihnak thencheuhnak (Kawl in cun လုပ်ပိုင်ခွင့်- Mirang in cun a fawinak in allocate power) an pek ti in upadi an ser. Asinain zeitin dah an mer than dih ti ahcun investment luhter tik ah investment permit le endorsement ti in phun hnih in a then i permit timi cu investment a duhmi paoh kha MIL upadi ning in Myanmar Investment Commission (MIC) nih maw State le Region Investment Commission, tcn, ah Chin State Investment Commission (CSIC) tbt, Yangon Region Investment Commission (YRIC) tbt nih pek a si. Endorsement tu hi cu MIC (main) lawng nih peknak nawl a ngei.\nEndorsement cu MIL i Chapter XII le Chapter XVII chung i Section 75, 77 and 78 of the ngunkhuai pawl -income tax, commercial tax le Customs Duty tbt pawl luat a duh paoh nih cun MIC ah sawk siseh an ti tik ah ramchung ramleng investment a bik in foreign direct investment paohpaoh nih cun endorsement in tax le duty luat cu an duh dih tik ah MIC lawng ah an sawk. Cozah vawlei hman an duh zong ah cozah factory le enterprise pawl hlan le cawk an duh zong ah MIC ah sawk a hau. USD 5 million tiang investment a si zong ah State ah sawk ti lo in MIC lawng ah ngunkhuai luat duh ah sawk a si i State pawl i Investment Commission cu an active lo ngai. An cawlcaang bel lo i hodah member a si hmanh an i thei lo.\nChief Minister pawl hi mah le State le Region i Investment Commission hotu an si. Investment le trade policy te hna upadi te hna theih setsai lo in expert zong chiah lo in an form i ramchung ramleng investment pawl zong an lem thiam hna lo.\nA taktak ahcun Zone 1, 2, 3 ti in then a si i zone 1 kan si i kum 7 chung (incentives phun khat a si mi) ngunkhuai na luat lai ti lawng chim an thiam. Kum 7 cu chim lo kum 15, 20 a pek hna hmanh ah an ra lai lo. Ti, mei, lam tbt a thangcho lo. Cu nak cun vawlei ciinthlaknak le satil zuatkhalnak ah vawlei free in kum zeizat kan in pek/hlanh hna lai ti bantuk pawl le Regulatory framework tha te in kan i ser piak hna lai tbt in lem deuh hna seh law a va tha deuh tuk hnga. Cozah a zernak cu Decentralize ka tuah ti phun i State le region pawl Nawlngeihnak kan cheuh hna ti phun i upadi cu aa i tuahter nain Endorsement nan duh ahcun ka sin ah central ah ra uh a ti than i State le Region pawl cu kan thluak a kan merh dih. Endorsement hoi hna hi sullam a um lo bak a si.\nPower Centralize a duh caah power play a tuahmi a si. Ramchung ramleng investment permit $5 million tiang peknak nawl kan ngei ti lawng an i theih i a ho hmanh nih kan sin ah an rak sawk taktak lai lo ti hi an i theih hnga dik maw? State Cozah kha investment na pek khawh tiah upadi cu a ser nain khat lei kam ah incentive pawl a si mi tax na thumh kho lo tbt le Vawlei na hlan kho lo tbt te hna hi cu federal he aa ral kah taktak mi a si. Ramkulh, ramthen cozah pawl zong nih a bik in State cozah pawl nih zei an i theih lo, tender ah an i za men. A ngai ngai ahcun Ramkulh palimen (State Parliament) ah mei lak in ceih hnu ah Nawlngeihnak pawl kha central cozah ah cabinet ah maw hluttaw ah maw MIL amendment hi hal ding a si. Mah pengtlang i vawlei le achung um thil (resources) hmanh mah te in tawlrelnak nawl ngeih lo hi cu a va poi ko. Chin State cozah cu Chin mipi le Chin ram caah a dir awk a si. Central cozah (baho) nih zeitin dah an kan nek le an kan deh timi kan i theih lo.\nHmailei ah Federal an kan pek hmanh ah nawlngeihnak covo hi kan kut cung ah a um taktak maw ti hi tha tak in zoh lo ahcun khatlei kap in a rak kan temtawn/hren than lai. Nan ruahnak le hmuh ning comment cio ah a tha lai. Credit: Dr. Sui Hingz


Ram caah nunnak thap in a cawlmi CDF hi dirpi le hmaizah a herh! - Chin Eleven News\nRam caah nunnak thap in a cawlmi CDF hi dirpi le hmaizah a herh!\nAugust 2, 2021 Lianchin Thang Chin 0\nCNF le CDF hi atu lioah Chin miphun nih kan ralkap an si. Kan miphun luatnak a duhmi le Min Aung Hlaing uknak hrawh a duhmi poh nih CNF/CDF le PDF hi kan dirpi ding le an nawl kan ngaih hna ding a si ko.\nKan philh lo dingmi cu nihin hi ramchung ralpi (civil war) kan thawh lio a si. Kan miphun dothlennak mei alh a fah lingcing a si. Cucaah ‘nawlpeknak (command and control) pakhat tangah um dih a herh lio can a si. Democracy ee, human rights ee tiin, kan duh poh in chimrel mah-cang-ca-re in rak um caan a si lo.\nHi dothennak ah naa/kaa tel ve lai maw? Naa/kaa tel lo ahcun dai tein rak um a hau. Hna rak hnawh bak lo a hau. Hnahnokmi cu chimhhrin a hau ko lai. (Uknak tha vial duh ngai tung i mah vial tindum tia zong thazang chuah duh lo zong a ngah lo).\nCDF/CNF nih ka nu ka pa, ka u ka nau, ka khuami, ka pastor, ka pengtlangmi an tlaih zongah ka zai lai lo timi lungput kan ngeih viar a hau. A tha bik in kan ralkap nih khua an khanmi le thil an tuahmi kha 100% kan pom khawh a hau.\nTeinak ca ding ahcun a herh ahcun kan tuar cio hau. Kan lungput pipuam seh. Caan that lio le ramdaih lio can khuaruah in ruah dih awk a tha lo hih. Miphun ram kan hran lio fawh a si hih. Na ralkap CDF kha upat law bawm ko tuah. Laknak : Ceu Bik Thawng\nBreaking News; Phakanh ah ralhrang le KIA kar kah dohnak a chuak\nRev. Thawng Dun Biachimmi Cu A Mak Ko,Kan Ralkap Hna Caah Thla Kan Cam peng Ko, Kan Tei Hrimhrim Lai


Ke thu/ Ke-uih ahmangmi hna caah thawngttha taktak ka vun i hromh hna - Khuaruah Har News\nKe thu/ Ke-uih ahmangmi hna caah thawngttha taktak ka vun i hromh hna\nThil uih/ thil thu vialte lak ah ke-uih/ ke thu khi mah ca lawng hmanh silo in pawngkam ummi hna caah intaur a har taktak mi a si. Ke-uih/ ke thu hmangmi hna caah a harcem nak pakhat cu mipi sin um thutto ah khin a si. Kei thu. Ke-uih nawn i mipi kam vun thut ah khin cun kan pawngkam ummi hna kha zei biachim theng lo in an hnar an vum i huh thluahmah ah khin cun kan luu khi arbom tiat ai tim cawlh tawn.\nMah caah cun ke thu/ ke-uih hmangmi hna narak sive sual ahcun atanglei ah ka vun langhter mi hna khi tuah khawh rak i zuam ve. Mah ka vun langhter ning i na tuah huam ko a si ahcun ke thu/ ke-uih ruangah mipi sin naluhchuah tik zong ah na ning a zak ti lai lo. Ke thu/ ke-uih kan tlauter khawhnak ding ah a herh mi thil hna cu..\n1. Johnson’s Baby Powder: Na ke a thut/ uih tuk ruangah lungrethei in narak um tawn a si ahcun mah Johnson Baby Powder hi rak hmang ve hmanh a ttha taktak. Chunnitlak kedanhpum he nai chawhvah i inn nattin le cangka in nake kha thiang tein tawl le mah hnu ah Johnson Baby Powder kha na keh thuh piak. Mahti na tuah piak lengmang a si ahcun ke-uih/ ke thu ruangah ningzak in na um ti lai lo.\n2. Aithing le Pusinan: Nake kha thiang tein na tawl hmaisa la i mah hnu ahcun puan in na hnawhpiak lai i, mah hnu ahcun Aithing le pusinan na rial mi hang kha khengkur chung ah nachiah lai i mahka ah cun nake nazi cheu hrawng na ciah piak lai. Mahti zan ihlai paoh i natah huam a si ahcun ke-thut/ ke-uih ruangah ningzak in na um bak ti lai lo.\n3. Baking Soda: Mah hi hi kan theih cio ttheu lai tiah ka ruah changreu lai ah an cawh tawn mi khi asi. Mah Baking Soda hi tilum ah naciah lai i, mah hnu ahcun nake kha munite 30 chung naciah lai. Mah hnu in cun nake kha thiang tein naitawl hnuah ro dihlak in puanchia nih nahnawh piak than lai.\nA cunglei ka rak langhter mi pathum hna le a tuahning ka vun langhter mi hna hmang khin nake a uih tukmi le kha fawi tein na tlauter khawh lai. Mah ka vun langhter mi ning i natuah huam a si ahcun ke-uih/ ke thut ruangah mipi lak zawng ah na ning a zak bak ti lai lo.\nYangon North Dagon ah mipa pakhat hriamnam tam taktak he an tleih, ttihnung taktak khi a si\nKawlram President: Covid-19 ruangah rian ngeilo in a um mi vialte kum khat chung bomhnak kan pek hna lai tiah achim\nIran He Ral Anthawh Ahcun American Nih Hnuhnungcem An Sermi Raltuknak Vanlawng Hman An Tihmh I Israel Zawng Nih Dirpi A Timh Ve\nMinung Pathum Nunnak Latu YBS-40 Motor Driver Pa Cu An Tlaih Khawh Cang\nLungthiang Kan Timi Hi Zeitindah A Sullam Kan Fianter Ning A Si Hnga?\nKhrihfa Rianttuantu Mi Pakhat Ralhrang Kut In A Nunnak A Liam\nR.I.P: Hi Tluk Kan Vawleicung Thawngpang Chiat Lio Ah Kan U Nau Pa Pu Lian Sang Nih Mual A Kan Liam Tak


Mindat Khua Ngakchia Nute A Hngawng Ralhrang Nih An Kah – Hakha Cherry\nMindat Khua Ngakchia Nute A Hngawng Ralhrang Nih An Kah\nMay 17 ah Mindat khua chung Kawl ralhrang nih meithal in an kah hna caah ngakchia nute kum 10 a si mi cu inn chung I aa thuhnak ah hngawng kuanfang nih a khen.\nMindat Sibawi te nih an si khawh tawk in thlop bul an I zuam ko nain a hliam hma a fah caah Pekhuhku sizung lei ah an kalpi\nHlimtuar mi ngakchia nute bawmhchanh a duh mi nan um ahcun mah hi phone number in pehtlaih khawh a si lai. 09400300010\nChin Thuamthil Nih Bia A Chim Mithiang Paul nih “Thawngttha cu ka zahpi lo,” tiah Khrih khamhnak thawngttha kong ah tehte a khaan (Rom 1:16). Pu Hrang Nawl nih Jesuh dawtnak kong “Ka Zahpi Lo” timi lenhlawi phun in ca a rak khawmh suat i a rak ttial mi nih kan kokek nunphung chung in Khrih dawtnak kong a hlawi mi duhnung tuk in kan rel khawh. Nizan tihni ah ruah lo pi in kan Chin thuamthil nih vawlei cung ah bia a hun chim, Pathian thangtthat bu in “Kan thuamthil te aw, miphun lakah kan in zahpi lo ee” kan ti ve cio ko lo? Hakha ahhin France in NGO lei rianttuantu nu a um i kum kul leng pi kan sin ah khua a sa cang. Kan nu le nih Lai thil an tahmi a zoh, kan Chin thuamthil dangdang hna zong a zoh lengmang tik ah a rak chim an timi cu: “Hi aa dawhmi Lai thuamthil nih hin zeitluk in dah nan nunphung a san ti kha a langhter,” tiah a rak kan fak (comment) piak.\nKanmah le kanmah kan kong kan i chimmi nakin midang nih an kan lawmhpiak thiam tik ah aa dawh ngaingai mi a si. Kan lungthli te in kan thuamthil cu Bawipa pekmi a si tiah kan hun uar khun. Kan Chin tuanbia a kherhlai mi hna nih zeitindah kan thuamthil hi a hun i sersiam ti mi kong ah ‘mang in khuachia nih a rak hmuhsakmi,’ a si ti phun in chimnak zong a um ve rua i cu ruang ah cun nihin ni tiang hmuhning a thiang set lomi, khuachia thuamthil bak ah a ruatmi zong pakhat pahnih cu kan um ve rua. Nan theih cio dih bang in Khuachia asiloah Satan tham nih cun Bawi Jesuh hmanh pei vawlei cung tlangsang bik ah aa kaipi i na khuk i bil law ka bia, pennak vialte hi ka ta a si, kan pek lai tiah a rak lem bal ko cu! Bawi Jesuh nih nemte in Satan ka kal tak, Bawipa na Pathian lawng na biak lai tiah Cathiang nih a ti, a ti i a tei; vanmi nih an rak hnemh. Kan nun le sining vialte a kan thlengtu cu Khrih a si, a kan cawisang tu zong Khrih a si. “Vawlei le a chung i a ummi thil vialte hi Bawipa ta an si, vawlei le a cung i a ummi minung vialte zong hi amah ta kan si dih.” (Salm 24:1).\nKawlram in vawlei cung dawh zuamnak ah US ram a phanmi nu Thuzar Wint Lwin cu hmasa i a rak i timhmi Kawl thuamthil kha a caan a phak tikah a sin ah a phan kho manh ti lo i US um Chin mi nih Chin thuamthil (Chin National Costume, ti ve ko usih) an khaan piak i an thuamh, kan Chin thuamthil te i hruk in a kut te ah catar pakhat “Pray for Myanmar” timi aa ken i kan ram le miphun nih har a tonmi kha vawlei cung ah thlacam bawmh halnak in a langhter. Amah cu zuamnak ah 21 nak a hmu kho; aa hrukmi Chin thuamthil nih pakhatnak a hmuh. Thuzar Wint Lwin le a timhtuahpi tu US um Chin mi hawikom vialte nan cungah kan i lawm tuk. Chin thuamthil te cu vawlei cung dawh zuamnak ah pakhatnak a hmu te lai ti cu aho hmanh nih kan ruah bal mi a si lo. Chin (Lai) thuamthil te cu ruahlo pi in Esther siangpahrangnu bang suiluchin chinh a si ve ai! Pathian cawisannak a si i zeidah Pathian nih a kan duh piakmi a si hnga?\nHlasak thiam Pi Sung Tin Par nih Chin thuamthil phun tampi cu Kawlram huap in aw-an a ngeih ter ve i aa dawh i uarmi thuamthil pakhat (fashion) ah a rak sersiam cang. Cu hnu ahcun fitlaw Thet Mon Myint zong nih Chin thuamthil cu a hun laar te chin ve. Cun naite (2019) ah kan fanu Esther Dawt Chin Sung zong nih Kawlram huap in hlasak zuamnak ah pakhatnak a kan hmuh piak i kan thuamthil kha a laar ter chinchin. CACC, Aidi, Pu Henry Van Thio, Rev. S. Van Hre, Pu Taan Ki, Lawngtlai lei kan unau hna, Hniang Hniang Kim, P. Cung Lian Thawng, David Lai, Benjamin Sum, le Billy, tbt, hna zong nih Chin thuamthil cu lungtho tein an i hruk, thazaang an pek i phun tampi in an ttamh chap. Daw Aung San Suu Kyi hmanh nih kan thuamthil cu dawh ngai in aa hruk ve. Ram hnihnak le ram thumnak a phanmi vialte nih miphun dawtnak fakpi in an ngeihnak a langhnak pakhat cu kan Chin thuamthil vialte an fale mino an uarpi hna, biakinn pumhnak ah an hrukpi hna i cawisan peng a si. Hi ruang ah hin Kalaymyo, Gangaw le Laitlang khua tampi ah Chin thuamthil cu pawcawmnak ca tiang in an chuah, an zuar khawh i miphun iang an ngeih ter. Nizan tihni ah Kawlnu Thuzar Wint Lwin nih vawlei cung muidawh zuamnak ah Lai thuamthil aa hrukmi nih vawlei cung ah bia a chim: Kawlrampi Caah Thla Kan Campi u “Pray for Myanmar” tiah.\nAziah Dr. Sa Sa le Dr. Lian Hmung Sakhonng hna zong hi Kawlram huap in thlennak caah an kan thim piak hnga? Aziah kan Chin thuamthil chung i pakhat a simi Lai thluamthil te cu vawlei cung dawh zuamnak ah bia a chim ve hnga? Pathian nih duhsaknak a kan ngeih piak hrimhrim ve ko lai. Pathian duhnak kawl in thla fakpi in cam hna usih. Ka thlacamnak: “Mawi Bawipa, David sin na pekmi tthawnnak le raltthatnak, Esther siangpahrangnu sin na pekmi Nangmah bochannak, nawlngaimi sinak, le dawhnak hna cu pehzulh in kan hruaitu hna, nun aa thaap mi kan mino hna cu pe zungzal ko sawh hna.\nKawlram pi nih luatnak hmuhnak ding caah Mindat khua in Chin miphun zong hi na lamkaltu ah na thim i na sersiam mi a si ve ttheu lai; tthawnnak, in khawhnak le teinak kan pe hram ko sawh. Maw Bawipa, kan nih Chin miphun cu a milu rel in kan tlawm tuk caah pakhat hmanh tlawt-tlau lo in himnak kan pe ko sawh. Hmunkip i aa tthek mi kan si pin ah lungthin lei ah aa khat kho lo tukmi kan miphun hi Khrih chungah unau chuak tti bantuk in kan nun khawh ve cang naklai kan bawm ko sawh.\nVawlei cung pi ah kan miphun thuamthil in bia na chim cang; Kawlram nih luatnak a hmuh khawh nakding ah hruaitu le hmunhma na kan thim piak cang- kan dirkamh law na duhnak le siter na kan duhmi kan theih ter hram ko sawh; aa porhlaw mi si lo in toidornak he nangmah an thangtthatmi na fale kan si ter ko; kan thuamthil aa dawhnak, fimnak nunphung na kan pekmi (fimnak ahhin dinnak le raltthatnak aa tel) cu fimkhur te in a nun kan cawm khawh naklai na Thiang Thlarau in lam kan hmuhsak zungzal ko sawh. Kan zeizong dihlak hi Khrih chung in tthanter ko sawh. Bawipa kan Pathian, na cungah kan i lawm tuk. Sunparnak le lianghngannak vialte na ta sizung zal ko seh! Amen.”Credit-Lal Pek Lian\nAziah Dr. Sa Sa le Dr. Lian Hmung Sakhonng hna zong hi Kawlram huap in thlennak caah an kan thim piak hnga?


March 2016 – welcome!\nMipem nu le pa sinah chim ka duhmi pakhat\nCa ka ttial lonak a sau ning, a ngaih zong ka ngai. March thla hi blog ca ttial u-sa ka pe kho hrim lo. Caan hi hman thiam ahcun cazohnak caan zong a um ko, blog ca ttialnak caan zong a um ko, pumcawlcanghnak (exercise) tuahnak caan zong a um ko i biakinn ah mino cawnpiaknak kal caan zong um ding khi a si ko. Nain zeiti in caan tthen kan thiam zong ah kan lungthin hi duhnak lei poah ah, duh caan poah ah mer khawh hi a har ngai. Ca ka zoh cang lai ti bakah kan lung hi khoika a kal nak poah in cauk cung ah phan colh seh law cu zeizong vialte caan khat ah kemh hi a fawi deuh ko hnga.\nKanu @Camera test\nThil dangdang tete, a leng lei in van zoh tik i van tenh awk le caan van pek awk ah a har ding a lo bak lo mi zong hi nifa tin ca zoh a herhmi sianghngakchia caah cun tenh a har. Mah thil dang tete tuah khi a har le caan a la ti a si lo nain lungthin a lakmi hi ka chim duh bikmi cu a si. A biana ah kan thluak ah hin kan rian pakhat cio khi khaan pakhat cio ah a um tiah hei ruat hna u sih. Tuzarh ah subject aa dangmi pahnih ah ca ap ding um veve seh, kapa nih rian soknak ca ka ttial ter seh, keimah nih rian sok ding pakhat ngei ning: ka thluak ah a tlawm bik khaan 4 kha caan caan khat ah a cawlcang (active) cang. Rian soknak pakhat ka ttial ah ni cheu rau ning, essay ap ding pakhat ka ttial ah ni 2 rau ning, ni 5, lo mei? Midang caah cun ka thei lo, nain kei cu ka lungthin hi ka duh caan poah ah ka duhmi poah ka tuak ter kho lo i mah cu a poi nak a si. Nihnih ni a si i mah subjecti i mah essay kha ttial, ka ti kho bak lo. Nizaan ta kha a duh ahcun a tuak ko. Mah caah cun hi rian vialte tuahnak ah ni 5 ka zaa ti top a ngah lo. Ka thluk chung i khaan khat cio i rian pawl kha a har lomi zong an si ko lai, nain khaan khat luh cang hnu i adang khaan van peh colh kha a har ka timi cu a si.\nMah ruang ahcun siangngkchia nan fa le rian nan fial tik hna ah a fawi ding te a lo ko nain an in tuah piak khawh hna lo ahcun ngeihchiat thinhun ding a si bak lo. A herh lomi thil dang (youtube, game, ttamh) cu an kemh ko cu ta, nan ti men lai. An kum rup, an tthi rup in uarmi a si rih ve caah theihthiam piak cu a hau. Nai ah kan biakinn thawhtthan sianginn khar ah mino cawnpiaknak an kan tuah piak i nu le pa le fale karlak pehtlaihnak kong kapu Ceu (Rev. Ceu Mang) nih an kan ceihpi. A cunglei ka chimmi ruang pawl ah kei cu ka kal kho lo nain zarhte ni ah an i ceihmi tampi ka hawi le nih an ka chimh ve caah mah kong hi ttial ka lung a chuahnak a si.\nMipem kan si caah kan nu le kan pa pawl hi holh lei he aa pehtlaimi ah mino deuh nih bawmh kan herh hna ti hi hawi sin a chuak lang deuhmi mino nih cun an lung a fiang ko. Holh thiam lo buin mi ram ah nan kan pem pi i fa le caah ralttha tuk i zei rian poah nan lak i nan kan cawm, nan kan zohkhenhmi hi a lung a fiang rih lai lo tiah nan ruahmi mino tete zong a lung a fiangmi an tam tuk. Zeitin dah ka hngalh ti ahcun mino he rian a ttuanmi ka si caah civui, mino tonnak timi ah hi bantuk tete hi kan ceih lengmang tikah, a ngakchia deuh rih i an ruat rih lai lo ti ka ruahmi zong nih an nu le an pa nih an tuahpiakmi zeitluk in dah an i uan ti mi an chimmi ka ngaih tawn caah a si. Mino kan si i mah bantuk khi kan chim tuk lo i a si. Kan nu le kan pa hi kan in uang tuk hna. Nan thei lo i a si. Zeizat phaisa nan ngeih i zeizat nan rum kha kan ti mi a si lo i nan rak umnak dirhmun in zeitluk in dah tthancho dingin nan tuah khawh ti le nan ral a tthat dan le nan i zuam dan khi kan i uang ka timi cu a si.\nKan fa le nih zei a kan rel lo ti ruat hrim hlah u. A hman lo.\nPosted on March 29, 2016 March 31, 2016 by myborspPosted in Hmuhning le Ruahnak (Thoughts and Opinions)Leave a comment


Lung A Faak Ko: Thantlang Um Khuanu/Pa Nih 105,000,000 (Ting thongkhat le Ting zanga) An Sung Cang – Chin World News Evening\nMay 28, 2020 Salai Van Chin News\nBy Pasal Tha\nThantlang Um Khuanu/pa 105,000,000 (Ting thongkhat le Ting zanga) an sung Tu lio cu Covid-19 ruang ah laitlang chim lo, vawlei pi hmanh chawlehthalnak ah a sung tuk lio a si. Cu lak ah, Thantlang cu Vok pulrai a tlung ciamman i, nihin tiang ah vok 300 hrawng an thi cang. Buaktlak in Vok khat ah 350,000 in tuak ah cun 105,000,000 hrawng an sung cang ti nak a si.\nHi voknak hi thli in a kal mi si dawh dang a si. An zawt le an thih hi ai hlat tuk lem lo. Rawl an van ei duh lo, nihnih-thum ah cun an thi colh ko. Cucaah, Thantlang khuate pawl, nan vok hi, hi zawtnak rai nih a kan phan lai lo, tiah chim khawh a si lo. Nanmah te in i thah uh law, ei uh law, cucu a hlawt deuh mi si lai tiah, ruahnak kan cheuh hna.\nPhoto credit: Vanleng Mang\nThawngpang dang rak rel chih.\nNASA le Spacex company pahnih ibawm in thlah an timhmi, Falcon 9 Rocket cu, Florida state, NASA’s Kennedy Space Center in tu zanlei sumilam 4:33pm ah an thlah cang lai. American space heroes Robert Behnken le Douglas Hurley nih an mongh lai. Vawlei in meng 250 a sannak international space station tiang an kal lai i, sumilam 24 an rau lai. Atu thlah an timhnak hmun i, thlapa cungah ah an rak thlahmi, Apollo 11 thlahnak hmun in a si lai. 2011 hnu ah US nih International space station ah an kai hmasa bikmi a si lai.\nNASA nih vanlei ah hlathlai dingin mission project an ngei i, – dubbed Demo-2 – timi zong an ser cuahmah lio a si i, thlapa le mars ah kal ding in timhtuahnak an ngeih rih. President Trump nih election campaign lio tein Space mission kan thawk than lai” tiah a chimmi kha a tak in an tuan chuahmi a si.President Trump zong Rocket thlah lio va zoh dingah NASA Kennedy Space Center a phan cang.\nInternational Space Station [ ISS] ah hin rocket tampi an phan i hmunhma an laak nak hmun a si. Mah ka cun van le vawlei sining le science lei sining vialte an hlathlainak sakhan pakhat asi. Ram tempi nih international Space Station ah hin vawlei le van hlat hlainak caah an herhmi thilri vialte an i chiahnak hmun a si.


NGEIH A CHIATUK EE, A FA LE NIH A NUNG BUIN AN PHUM – The Chinlung Post\nNGEIH A CHIATUK EE, A FA LE NIH A NUNG BUIN AN PHUM\nCutluk hna sual khawh ning cu khuaruahhar lei an si ko. An pu bak a si komi mah bantuk in an tuahmi hi cu apoi tuk ti lengin chim ding dang a um ti lo. Zeitluk in dah hringtu an pu hi a tuar lai timi ruah ko ah celh dingmi thil a si lo. Minung ngai hi aw, hi bantuk ruahnak a ngeimi hna rak um ko hi cu minung lak ah saram, Saram lak ah minung timi khi a si ko.\nTutan ah hibantuk thil a cannak hmun hi West Khasi Hills ah a si. Tutan thil cang konghe pehtlaiin thawngzamhnak nih alanghter mi cu, West Khasi Hills ah khua a sami Kum 80 a si cang mi Tarpa pakhat Morris Marngar timi cu a chungchuak a tufa hna nih a nung buin vawlei ah mi thi bantuk in an phum tiah thawng zamh nak nih an langhter.\nKum 80 a si cangmi Tarpa a phumtu a tufa le hna cu kum 40 a si cang mi Densil Marngar timi le kum 30 a si cang mi Diberwel Margnar cun kum 27 a si mi Jales Margar hna hi an si tiah an langhter. Atufa minung pathum hna nih hringtu bik an pu kum 80 a si cang mi cu a liamcia kan hnuzarh tuthla ni 7 ah khan Nongdisong timi kha Pordidoh timi an kalpi.\nCu hnu ah an pu cu a nung buin an phum tiah an langhter. Hi konghe pehtlaiin nawlngei tu hna nih unau pathum tarpa a tu le hna cu an tleih cang hna. A tufa le hna nih an chimmi cu kan pu hi chungkhar hna caah mi hnoksak ngai asi. Kan chungkhar hi dawih-eih camh hmangin ning cang loin aa kan tuah i, buainak a chuahter lengmang tiah an chim.\nCulawng siloin nawlngeitu hna nih an thilsual atuahtu or an pu a nung buin a phumtu an tleih hna pin ah hi konghe pehtlaiin pehtlaiihnak angei mi sualnak atuahmi chungah aitel mi a dang minung hleiriat zong police nih an tleih cang hna tiah an chim. Tutan ah an phummi tarpa hi atlaunak konghe pehtlaiin a farnu nih aliamcia tuthla ni 10 ah khan report a rak tuah cang mi asi tiah an chim.


***Vakok.Lian***: Khuaruah Harnak Kan Uar Tuk Sual Maw?\nMathai 16:4 “Khuaruahharnak tuah nan ka fial, sihmanhsehlaw ka tuah lai lo”\n2008 hrawng ah Philippines TV channel 9 in (mon-fri tiang) 9am ah Benny Hinn Ministry ti mi ara i ka zoh ton. Khuaruahhar in mi a dam ter hna, hnachet mi an thei khawh, a zengmi an kal kho, tehte khan mi zong an tam ngaingai.\nKan bible chung i khuaruah harnak (miracles) atam deuh pawl cu harnak ton hmasa hnu ah hmu mi deuh long te an si. Tahchunhnak ah, Israel mi pawl cu khuaruahhar ngai in rili sen an tan hlan ah kum 400 chung Egypt sal an tuan hmasa, khuaruahhar lungchung in ti a chuah hlan ah thideng in an ti hal hmasa, dar rul tar mi zoh ah cun khuaruahhar ngai in damnak an hmu hlan ah rul nih a cuk hna i ni tam non pi an tuar hmasa, mitcaw mi khua an hmu hlan ah kumtam non pi an mitcaw hmasa, kut le ke zeng mi an kal kho hlan ah kum tam non pi kal kho lo in an tuar hmasa.\nCucaah, minthang Andrew Womack nih cun (if we are after miracles to miracles, it means crisis to crisis or suffering to suffering) khuaruah harnak long te kan kawl, kan uar ah cun harnak, tuarnak kha kan kawl mi he aa lo ee a ti. Henry B. Blackaby nih cun, hmelhchunhnak caah khuaruah harnak thil hi kan hal lengmang ah cun zumhnak ngei lo lei tu khi a sawh deuh ee, a ti ve.\nCu bantuk khuaruah harnak longlong kan ti asi ah cun, kan zumhnak hna kha khuaruah harnak ah khan a um lai i , a tuah tu a minung cung ah khan zong a um sual lai ti hi phan a um ngaingai. Khuaruahhar thil tuah nak hi a herh lo ka ti mi si lo, ka doh mi zong si lo. Keimah ka nunnak hrim zong ah khuaruah harnak tam pi ka ton ve i, Pathian min ka țhangthat. Cun, Jesuh hrimhrim nih a rak tuah mi le a rak dam ter mi hna an si. Sihmanhsehlaw, khuaruahharnak tuah longlong kha an kawl cang i , an fial cang tik ah Jesuh nih “Khuaruahharnak tuah nan ka fial, sihmanhsehlaw ka tuah lai lo”(Mat. 16:4) a ti nak hna kha a si. Hihi kan theih a herh ngaingai mi a si. Nihin vawlei cungah khuaruahhar in mi a dam ter tu hna Pathian mi hman tampi an um ko. Khi pawl i an minung cung ah kan zumh nak kha i bunh hlah seh, khuaruah har an tuah khawh mi cungah khan doi hlah uh sih, khuaruah harnak hi uar tuk hlah uh sih. Pathian tu kha țhangthat uh sih.\nAngaingai ah cun “khuaruah harnak” ti mi cu Pathian nawl kan ngeih lo ruang i kan tuar mi chung in a kan chanhnak ah kan hmuh mi “khuaruah harnak” nak in, Pathian nawl kan ngeih ruangah kan nun ah amah tein a rak langh ding tu kha asi. Zeihmanh tuar hmasa lo in, Pathian nawl zulh ruangah ngah mi le hmuh mi ‘khuaruahharnak’ a um ve. Kawl le uar ciammam zong a hau lo mi asi. Kan zumhnak a nun peng khawh nak hnga “khuaruah harnak thil” hi kan herh peng ah cun, cu zumhnak cu a derthawmmi zumhnak asi. Asinain, khatlei in, ‘every day is miracle’ ti mi Pathian thangthat zumhnak kha kan nun pi awk zong kan philh lo awk asi.\nPosted by L.VanBlian_blogpost.com at 6:04 PM


Trump nih Christmas Lai Ni (Christmas Eve) cu Zung Khar Bak Dingin Order a Tuah Cang – Kawltu Team\nTrump nih Christmas Lai Ni (Christmas Eve) cu Zung Khar Bak Dingin Order a Tuah Cang\nTrump nih khrihfa caah thil tha le sunglawi tak takmi thil a tuah hoi cang. Trump nih cun US cozah zungpi ca i rianttuantu (Federal workers) pawl caah Christmas lai ni (Christmas Eve) cu a ni pumpaluk (full day) in kar dingin nawl a chuah. Trump nih cun tukum December 24 ni hi US cozah zung pi ca i rianttuantu hna caah a ni pumpaluk bak zung khar dingin Executive order a tuah.\nHi ni ah hin a ni pumpaluk in khar a si lai. Kan hnu kum i Trump nih Christmas lai ni Christmas Eve i zung khar order a tuah kha US President Franklin D.Roosevelt hnu in hibantuk thil a hmasabik President a si.Trump nih hin Christmas caan hi biapi tak tak ah a chiah. US President pawl nih hin an nawlneihnak an hman khun nak tete hi a um ve.\nObama belte nih Chirsitams lai ni hi a ni pumpaluk khar si loin ni cheu lo khar a tuah ter. Tutan ah US President Trump nih a nawlngeihnak in tukum December 24 ni hi a ni pumpaluk in US cozah zungpi rianttuan hna ca i khar bak dingi order a tuah hi a si. Hi thil Trump nih a tuah hi Khrihfa mi hna a dirkamh bantuk a si. Source: Daily Mail\nRelchap:- US caah nehnang zong a ngei rih lomi Person of the Year pek cu Time Magazine lim hang a zorter tiah ka ruah. Obama President a tuan thawk kum i zei a tuah manh hlan i Noble Peace Prize an pek tluk te a si. Mah le Mah laksawng I chuah bantuk ah ka ruah. Time Magazine rel duhnak thinlung zong a zorter.” Source: Salai Lairamthang.\n← Kum 800 hnu ah Christmas arfi a lang tthan lai:Sangukceu Zinhlawng\nUS Chin,Indianapolis Pawl Konglam cu Mirang News bak nih a Tial Cang Ko →


Ral Teimi Miphun Si a Herh: Kawl Miphun sinin Cawn-awk! | The Chin Express\nKawl miphun thawhkehnak tuanbia hi zoh usihlaw hi ram ahhin hawi hnu bik ah a rak phanmi an si. Cun an rak luh tik zongah mitampi an rak si lo. Asinain chikkhat te ah sai/vui tumpi ah an ichuah i miphun dang vialte a kan nenh dih colh.\nCucu zeiruangah dah a si? A fawinak in chim ahcun ralthami, raldoh a huammi le ral a teimi miphun— ral teinak in miphun a sermi an si caah asi.\nHawihnu deng miphun\nKawl miphun cu AD 800 hrawng lawngah hi Myanmar ram ah a rak lut/phanmi an si. Anmah hlan ah Pyu, Chin, Mon le Rakhine miphun tepawl cu hi ram ahhin kan rak um diam cang. A bik in Pyu miphun hna cu Kawl pawl an rak phanh hlan AD 200 in 800 karlak ah atu Pyi le Kyaukse hrawngah khin khuapi 5 le ramthen 18 ser in rampi an rak ser kho cang.\nCubantuk in Mon le Rakhine zong siangpahrang in an rak iuk diam cang. Chin miphun zong Pyu pawl he hnuhmai izul in Hukawng le Chindwin tiva hrawn ah Kawl miphun phanh hlan kum 500 renglo khan khua kan rak sa diam cang.\nKawl miphun kan timi hi cu chung vialte (zabu 9 tiang) cu Tuluk/Yunan ram ah pennak nganpi a rak dirhmi Nanzhao/Nanchao Pennnak tangah a rak ummi an si. Rangcit in raltuk thiammi an rak si i hmaisuang raltutu ah an rak hman hna.\nNanzhao nihcun thlanglei Asian ram zeimawzat a rak pen i Pyu pennak zong cu AD 832 ah a rak hrawh. Kawl pawl cu hi raldohnak ah an rak itel tikah an tei cianak ram ah khua an sak beh khi a si.\nAtu Pyusawthi timi zong hi Pyu dohnak ah a rak rami Nanzhao ralkap chungtel a si lai tiah tuanbia hlattu tamdeuh nih ruahmi a si. Kawl miphun a taanglanmi chungtel kan ti lai cu.\nHi lioah Kawl pawl cu miphun fekfuan zong an rak si rih lo. Atu tiang hmanh ah Bamar maw Myanmar miphun dah an si an ifiang lo ti khawh a si.\nPyu pennak a rawh hnu kum 17 a rauh ah Bagan pennak an ser. Asinain miphun tling taktak ah an ichuah cu kum 200 a rauh hnu AD-1044 ah a hmasa bik siangpahrang Anawratha a hung chuah thawk in a si.\nRal-teimi miphun (Kawl)\nKan chim cang bang raldoh an thawn tuk caah Pyu an tei hnu ah Mon kha AD-1057 le AD-1757 ah voihnih bak in a pen. Rakhine zong AD 1785 ah an chim/pen. India ram Manipur le Assam tiang, nichuah lei ah Shan le Thailand(Ayutthaya) tiang an rak pen.\nTuluk zong nih voitam a rak tuk nain a tei taktak lo. Mongol le Mirang ram lawng nih Kawl hi an rak tei/pen khawh hna.\nKawl hi zeidang soisel ding tampi an ngei nain hi an ralthatnak le raldoh thawnnak in miphun an ser khawhmi hicu — miphun luat le ser a duhmi nihcun hngalh a herh ve.\nMyanmar sullam cu မြန်လည်းမြန်(a ran zong rang), မာလည်းမာ(a hak zong hak) tinak a si an timi hi a tuanbia cun a dik lai lo nain an miphun raldohnak tuanbia he cun a sullam aa rem ngaimi a si ve.\nZeiruangah dah nunphung le caholh fek taktak a ngeimi Pyu miphun tehna an tlau lan? Ral an tei lo ruangah a si ko. Mon tehna khatluk miphun ngan atu ah Kawl nih an hrapcheu an dolh hna khi ral tei lomi an si caah a si bik.\nKan ram ah al awk thalo in nihin tiang a dikmi cu— ralhriam le thahrum in miphun ser a si ko. Lamdang a um lo tluk a si rih. Kan ram lawng hlah, vawleicung zongah a si dih ko lo maw. Ralhriam tha a neimi paoh a tthawngmi miphun/ram tiah auh an si ko.\nWah miphun khi tahchunhnak tha ngai pakhat si fawn lai. Meithal in miphun ven le ser cio caan si ko hiteh.\nHi ram ahhin Federal ee, Democracy ee, Phunghrampi ee, tiah catlap cungah zeizat kan tial i hnatlaknak min kan thut zongah a hnget hrimhrim lo. Afiangmi cu tuhnu a tlawm bik kum 20 tiang hi cu kan ram ah catlap nakin meithal nih lai a rel deuh ko rih lai. Phundang in chim ahcun ralhriam thazang icuainak le miphun izuamcawhnak buantual a si ko rih lai.\nTutan ah hi MAH Ralhrang pawl zong hi kan tei hrimhrim lai tiah kan doh. Pathian nawl si ko seh. A fiangmi cu MAH ralhrang tei hnu zongah kan miphun ral a dih hlei lai lo. Federal Democracy Phunghrampi timi catlap/ca-uk kha miphun caah zumhraih awk a tha thlu hrimhrim rih lai lo— zei cozah thar a kai zongah.\nCucaah a biapi tukmi cu ahohmanh nih nehsawh ngam lomi— a tthawngmi, ral a tei khomi, ahohmanh nih nehsawh ngam lomi miphun hriamtlai kan neih lan ding hi a si.\nAtu CNF le CJDC hi biatak tein kan fun ahcun ralkap tha 5000 in 10000 karlak fawite in kan ngei kho lan lai i cucu tlangcung hriamtlai (EAO) lakah a ngan bik top-5 si kho. Kawl Ralkap siseh, mizei miphun le hriamtlai hmanh nih an kan nehsawh ngam ti lai lo.\nCucu miphun sernak ah lamphawk tha bik a si ko.\nCatialtu: Salai Ceu Bik Thawng\nPrevious articleMalaysia tilian lakah fir aa thawhmi Kawlrammi 5 an tlaih hna\nNext articleSalai Dokhar: UNHCR le India cozah nih an kan bawmh lai ti ruahchannak in India ah hung zaam hlah uh


Siizung Pakhat Ah Puah Keh Nak Faktuk In A Chuah Ruang Ah Mizaw 19 Nunnak A Liam – Chin 11 News\nSiizung Pakhat Ah Puah Keh Nak Faktuk In A Chuah Ruang Ah Mizaw 19 Nunnak A Liam\nPosted By: Chin News July 1, 2020\nIran ram Tehran City chaklei ah a um mi siizung pakhat chung ah nizan June 30 ah khan siizung chung ah an chuah mi Gas pawl puahkeh nak a chuah ruang ah siizung chung mizaw 19 nunnak a liam pinah minung tamtuk nih faktuk in mei hliamhma an tuar hna.\nHi puah keh nak a chuahnak hmun hi tihnung ngai in meikhu an chuah len ko mi hna cu lamhla ngai in ISNA Media Agency pawl nih an zung in an rak hmuh hi a si. ISNA Media pawl cu a rannak in thawngpang fiang theih duh ah an kal tikah puahkeh nak a chuahnak siizung hi Sina Athar siizung a si I siizung chung ah an chiah mi Gas pawl cu mei nih a rak tlaih sual mi ruang ah siizung chung vialte mei nih a kangh dih nak hi a si tiah an chim.\nHi puahkeh nak ruang ah hin pa 15 le nu 4, an dihlak in minung 19 nunnak a liam hi a si I siizung chung ah an hman mi Gas dur pawl a puak mi ruang ah a si tiah siizung riantuan tu hna nih cun an chim. Gas puah nak ruang ah hliamhma faktuk in a hmu mi hna zong cu siizung dang ah Emergency in an thial cawlh hna. Cun hi siizung hi Iran ramchung Covid-19 mizaw pawl an zohkhanh nak hna siizung a si ruang ah minung tamtuk luh chuah lo ding ah police pawl nih ralrin an pek hna.\nIran ram hi Coronavirus nih faktuk in a phak ve mi hna ram an si ve I ramchung dihlak ah mizaw 225000 an um cang I cu chung ah a thi mi hi 10700 an si cang tiah cozah lei thawngthanh ning cu a si.


ZUALKO, NIZAN THANTLANG BOMB PUAHNAK HLIAM ATUARMI PAKHA ATHI – The Chinlung Post\nNizan Thantlang bomb puahnak ruangah a nunnak aliammi Pu Hlei Bik fapa hliam a tuarmi zong tuzing ah hi vawlei nunnak in mual aa kan liamtaak tiah theih asi. Nizan bomb a puah ka ah Pu Hlei Bik a nunnak a rak liam i, hliam a tuarmi a fapa zong tuni ah a nunnak a liam ve tiah thawngthanh nak an tuah. Ngaihchiatnak a tongmi chungkhar Bawipa nih nan ngaihchiatnak in hnem ko hna seh. TTT\nNizan thil cang Thantlang ah bomb a puak, Pu Hlei Bik a nunnak liam i 11 an i hliam, August 27, 1:15PM hrawng ah Thantlang Sianginn Sang ah bomb a puak, Pu Hlei Bik (kum 40) a nunnak a liam i, ake le kut a bul mi tiin aa hliam mi 11 an um tiah kan theih.Aa hliam mi hna cu; 1. Phir Cung kum 12 kum, 2. Biak Tling Cung kum 26, 3. Tha Peng Lian kum 28, 4. Bawi Lian Hum kum 29\nPanganak. Tial Thawng kum 36, 6. Bawi Nawl kum 27, 7. Pu Mang Lian Chawn kum 56, 8. Fung Lian Thang kum 32, 9. Pu Than Ceu kum 50, 10. Tluang Bawi kum 29, 11. Uk Lian Kam kum 14 hna an si i Pu Hlei Bik (kum 40) cu a nunnak a liam, tiah kan theih. Hihi August 25 lio SAC ralkap nih an kah mi bomb a puak lo mi sidawh a si. Inn ngeitu nih leng ah an chuah i an zoh lio ah a puak i pakhat a thi, 11 an i hliam.\nThantlang sii-inn ah an kalpi hna i a zual deuh 2 cu Hakha sii-inn ah an lanh/kalpi hna,” tiah khuami pakhat nih The Hakha Times ah a chim. August 25 lio ah SAC ralkap le CDF-Thantlang kahdohnak lio ah Van Bawi Thang (kum 10) nunnak a rak liam i minung 9 an rak i hliam.\nCabia dang:Paul Thangtu zong a vun holh ve cang. Paul Thangtu nih cun Rung Lian Ceu ateitu Biak Hmun Sang hi a tthawng bik mi a si lo. Biak Hmun Sang nak in Sang Hlei Thang atthawng deuh tiah a chim. Cun Sang Hlei Thang hi a tthawng bik asi tiah a chim. Sang Hlei Thang hi nan tlai cio lo i, a si, a dang pawl cu minute pakhat ah kan tei cang hna lai tiah a chim.\nAN RUAHNAK AI DANG OR KALH KO CANG TI A SI CANG


𝐓𝐫𝐮𝐦𝐩 𝐧𝐢𝐡 𝐓𝐡𝐥𝐚𝐡𝐧𝐚𝐤 𝐁𝐢𝐚 𝐚 𝐂𝐡𝐢𝐦𝐦𝐢 – The Cherry Par\n𝐓𝐫𝐮𝐦𝐩 𝐧𝐢𝐡 𝐓𝐡𝐥𝐚𝐡𝐧𝐚𝐤 𝐁𝐢𝐚 𝐚 𝐂𝐡𝐢𝐦𝐦𝐢\nJanuary 20, 2021 Cherry News\n𝐓𝐫𝐮𝐦𝐩 𝐧𝐢𝐡 𝐓𝐡𝐥𝐚𝐡𝐧𝐚𝐤 𝐁𝐢𝐚 𝐚 𝐂𝐡𝐢𝐦𝐦𝐢; The White House THE PRESIDENT: Ka American hawi le hna: Kan ram sersiam dingah, kan ram a thinlung tharchuah dingah, rammi cung i cozah zumhawk a tlaknak remhsiam dingin a liamcia kum 4 chung thazaang kan chuah. A tawinak chim ah cun, America lenhnganter than dingin lohma kan i awt – American mipi dihlak caah. US president 45nak dirhmun in ka term a donghnak ka tuah tikah hin, kan dihlak in kan limmi rian ruangah nan hmaika ah lunghmui ngaiin ka dir. Tuah dingin kan rat hnawhmi kan tuah ko cang – a dang tampi kan tuah chihmi a um rih. Tutan zarh chungah hin, cozah thar apnak kan tuah lai, cucaah kan ram a himtertu le a thanchoter khotu a si khawh nakhnga thla kan campiak hna lai. Saduhthahnak nganpi kan ngeih hna, vanthatnak zong kan hampiak hna – hihi a biapi ngaimi biafang a si. Chingchiahtlak kan khuallam a kan kalpitu mi a cheukhat an chung i lunglomhnak langhter bu in biahram thok ka vun duh ta.\nA pakhatnak ah, First Lady, Melania, nih a ka dawt a ka dirkamh mi ruangah a cungah kai lawm hringhran. Ka fanu Ivanka, ka tupa Jared, ka fapa Barron, Don, Eric, Tiffany le Lara…an dihlak cung zongah kai lawm hringhran. Ka umnak vawlei hi ceunak le lomhnak in nan khahter. Vice President Mike Pence le an nu Karen, cun a chungkhar dihlak cungah kai lawm hringhran. Cun kan ram caah an thinlung a bung i ral a tutu ka Chief of Staff Mark Meadows, White House Staff le Cabinet members pawl vialte le kan cozah rian ah lu ai hlinhtu vialte cungah kai lawm. Cun a hleice in an cungah lunglomhnak langhter ka duhmi hna an um rih: US Secret Service hi an si. Ka chungkhar le keimah ko hih nan cungah a zungzal in leiba kan ngei. White House Military Office, Marine One le Air Force One, Armed Forces le ram pumpi ah a ummi law enforcement dihlak nan cungah ka lunglomhnak langhter ka duh.\nA hleice in American mipi nan dihlak cungah kai lawm. Nan President kan simi biaka chim cawk lo in kai lunghmuih. Hitluk caantha nan ka pekmi cungah kai lawm. Hihi a liannganmi thil a si. Khat le khat kar ah lungtlinlonak tete a um ko lai nain, kannih cu khuaruahhar, zoh a dawhmi, zumh a tlakmi, daihnak a tanhmi ram kan si, kan ram thangcho seh, a hlawhtling seh, tha seh, ti a duh pengmi kan si kha kan philh hrimhrim hna lai lo. Ram lianngan kan si hrimhrim ko. Kan Capitol an luhhnawh ruangah kan mipi vialte an lau dih. Politic min in buainak tuahmi paoh cu American nih kan sunhsakmi an doh a si. Cu bantuk thil cu zeitik hmanh ah ngaihthiam a si lai lo. Cuhlan nak hmanh in, a tu cu kan i hrawmmi rothil cuan in kan lung kan i rual le, mah le party lawng tanhnak lanh in kan zapi nih kan i tinhmi lei ah kar kan hlan a hau cang.\nA liamcia kum 4 ah khan President a co mi lakah politic ramleng in Washington a phanmi hi keimah lawng ka si. Politician rian ka tlai bal lo, inn sa ka si i, khua a cuan i thil a si khomi tuak le taan a thiammi cu ka si. American nih phaak dingah an i batmi hmunsang a um ko, ti ka theih caah President kai cuh hi a si. America hi a hmasabik (first) kan i hmaithlak chung paoh cu kan ram nih a tuah khawhmi hi ramri a ngei lo, ti ka theih.\nKhahlan ka riantuahmi cu ka kal tak i, a har ngaingai mi buantual ah ka chuah. Asinain, thatein tuahtuan ko ah cun thiltikhawhnak a phunphun a umnak buantual a si. America nih tampi nan ka pekthenh, cucaah kei zong nih pekthenh ve hna kan duh caah a si.\nKan ram i rian ai zuammi ramdawtu minung million tampi hna he kan tuanbia chungah a liangnganbikmi political movement kan ser khawh. Vawleicung tuanbia ah a nganbikmi economy zong kan ser khawh. America hi lianngan than seh, ti kan duh cio caah “America First” tiin kan kalpi hi a si. Kan ram nih a mipi a renh khawhnak dingah phung kan remhsiam. Kan i hmaithlakmi hi Right le Left party kong a silo, kan ram a thatnak le vawlei pumpi a thatnak ding hi kan i tinhmi a si. Mipi thlacampiaknak le tanpi nak thawngin, aho ruah phaak lo in rian kan tuan kho. Hi taitai kan tuan khawh lai hi ahohmanh nih an ruat bal lo.\nAmerican tuanbia chungah Tax cuts package le remhnak nganbik kan tuah. Cuhlan cozah nih an tuah khawh bal lo mi rian a thattu phung kan hrawh dih. Ai rawkmi kan trade deal kan remh, Trans-Pacific Partnership thalo le a si kho lo mi Paris Climate Accord kan chuahtak, S. Korea he deal tuah ding bia kan ceih, USMCA in NAFTA kan thlen – cucu Mexico le Canada ah a si – hlawh a tling ngaingai. China cungah tax a rii kan khiah, a dang tein China he deal kan tuah than. Kan min thutnak catihang hmanh a ro hlan ah China virus nih vawleipi a kan tlunh dih colh. Kan cawhlehnak pehtlaihnak cu khulrangtein ai thleng colh, dollar billion tampi cu US ah a lut, asinain, Virus nih kan kehleng a kan phelh.\nVawleipi nih a tuar, asinain, America economy cu a thattuk ve caah ram dang nakin cun ai ning cingcing ko rih. A hram rak fek hlah sehlaw, a tu bantuk hin chuahnak lam a hmu kho hnga lo. Kan meitha kan tuahtamh, vawlei cungah zinaan le gas a chuahterbik kan vun si cang. America i rian sernak kan tuahtamh, African Americans, Hispanic Americans, Asian Americans, nunau — cun a mikip ca ti awk in tuanbia chung unemployment rate tangbik tiang kan thumh khawh fawn. Kum tlawmte chungah Income a karh, thlahlawh a karh, American Dream sersiam a si, million tampi sifahnak in an luat. Khuaruahhar thil a si. Stock market a thang, caan tawite chungah 148 tiangin stock market ai khawt. Cun pension lahkhah a karh. 401(k)s hi cuhlan ah a phan bal lo. Nihin kan hmuhmi thanchonak pawl hi cuhlan ah kan hmu bal lo. Cucu Pandemic hlan le hnu ah a cangmi an si.\nAmerican sehzung pawl kan sersiam, sehzung thong tampi kan on, “Made in the USA” timi biatlang dawh cu kan i hman kho than cang. Riantlai chungkhar an khuasak i nincan deuhnak dingah, child tax credit a let 2 in kan chap, childcare le development caah bomhnak biatak tein kan karhter. Hmailei rian tlai kho te dingin, tiah minung million 16 lenglo training pek dingin private cawnpiaktu pawl he rian kan tuahti hna. Pulrai nih a kan tlunh caah, khamnak si phun khat lawng hmanh si lo in, phun 2 kan ser. Kan i ruahnak rangin an ser. A si kho lai lo, an ti. Asinain, kan tuah khawh ko. “Khuaruahhar sii” tiin min kan bunh i a tu zongah cu ti cun kan auh hi a si. Vaccine sernak dingah hin a dang cozah nih cun kum 3 in kum 10 tiang an i rauh kho men. Kannih cu thla 9 lawng kan i rauh.\nA kan liamtaktu vialte cungah kan ngaih a chia. Anmah philhlonak ah, hi pulrai hi a tu in zungzal tiang hloh cikcek dingin bia kan i kam.\nPulrai nih vawlei cung economy thalo in a hrawh lio ah, kannih nih cun a ran khawh cungin kan economy kan chanhchuah khawh. Economic bomhnak caah, tiin $4 trillions deng kan bomh hna, rian million 50 kan chanh, rianlo dirhmun hi hnarcheu hrawng kan khamh. Hi vialte kan tuahtuanmi hi kan ram nih a hmuhton bal lo mi lawngte an si.\nHealthcare kongah duhthim ding le khat le khat lung i hmuhthiamnak kan ser khawh, siiai chuahnak cu a lam kip in kan dirpi, a bikin kan mipi nih an duhning zulh in kan tuah khun, cucu zeidah a si, tiah cun, vawlei cungah siman ai dengbikmi ram si khawh i zuam hi a si. VA Choice, VA Accountability, Right to Try, kan thok, cun criminal justice zong kan remh. US Supreme Court ah biaceihbawi thar 3 kan namhneh hna. Kan Constitution a sullam leh dingin federal biaceihbawi 300 hrawng rian kan pek hna. Ramri humhaak dingin kan mipi nih Washington he hnatlaknak an tuah hi kum tampi a si cang. An duhnak kan tlinter cangmi cungah kai lawm i, tuanbia chungah US ramri hau kan sa. Cuhlannak thadeuh in rian an tuah khawhnak dingah, kan ramri cawngtu pawl le ICE officers pawl cu hriamnaam thatha kan pek hna i, kan phung le kan ram a himnak dingah thazang kan chuahter hna.\nCuhlan ah a um bal lo mi ramri himnak cu a rai lai mi cozah kut ah lunghmui ngaiin kan ap khawh. Hi kongah hin Mexico, Guatemala, Hondura le El Salvador he hnathlaknak kan tuah cangmi a si i, a thar in meng 450 tiang hau thar kan sa. Kan thazaang hi ram chungah siseh, ramleng ah siseh kan thawnter chinchin. Vawlei nih a kan upat than cang. Cu upatnak cu maw vun sung than hna lai u ci. UN ah America a nawlngeihnak a phu kan hlam than cang, kan duhnak a pelte hmanh ai tel lo nak vawleicung huap i deal paohpoah cu kan chuahtak dih hna. A tu cu NATO zong nih dollar billion a zaza in an thawh ve cang. Cuhlan kha cu a si te a rak si lo. Vawlei pi nih a duhherh mi cu pei kanmah nih kan tuarpiak dih hna cu. A tu cu vawleipi nih a kan bomh ve cang.\nCun zeidang vialte nak hmanh in, $3 trillion kan hman i kan ralkap thazaang kan sersiam, America ah sermi thilri lawng hmangin. Kum 75 chungah US Armed Forces tengnge pakhat kan ser chap: Space Force, ti a si. Kan hnung spring ah khan, Florida i Kennedy Space Center ah ka dir i, kum tampi hnu ah American rockets in vandum (space) lei panh in American mifim pawl avoikhatnak an i thawh lio ka vung zoh. Kan ramdang hawi pawl he kan i hawikomhnak kan thanchoter, China ralchanh dingin cuhlannak cakin vawlei cung ram pawl hawi ah kan ser hna. ISIS pennak kan hrawh, an phu a dirhtu pa al Baghdadi kan thah. Iran ralkap cozah kan dironh, vawleicung terrorist nganbik Iran ralbawi Wasen Soleimani kan thah.\nJerusalem cu Israel khualipi ah kan namhneh i, Golan Heights ah Israel a nawlngeihnak kan namhneh. Ramdang he ralthatein kan i pehtlaihnak ruangah, Middle East ah tuanbia chung khumh awk tha in daihnak lungtlinnak kan tuah khawh. Ahohmanh nih a si khawh lai an rak zum lo. Abraham Accords nih hmailei remdaihnak le lungrualnak caah kutka a on cang. Hihi Middle East ah niceu dawh chuah ai thoknak a si. Kan ralkap pawl zong inn lei kan tlunter cuahmah cang hna. Kum sawm tampi chungah ah Raltuk dingmi a thar a chuahpi lotu President ka si caah kai lunghmuih khun.\nZeidang nak hmanh in, America ah cun cozah nih mipi an duhmi a tuahpiak, timi ruahnak sunglawi hi a hram ka thok khawh. America rampi pakhat cio an duhnak tuah hi lam a kan hruaitu ceu, kan North Star le ai rawkkho lo mi kan zumhnak a si. Zumhtlak kan si nak hi mi a cheukhat ca lawng ah si hlei lo in, kan fale le, kan rampi le kan ram caah a si.\nPresident dirhmun in kai hmaithlak bik mi cu, American riantuantu le chungkhar hi an si. A fawimi lam kai thim bal lo, a harbikmi lam a si. Soisel a tong lo bikmi lam kai thim bal lo. A harmi raltuk kai thawh, har ngaiin ral ka tu i, nan ka thimhnawh chan a si bangin duhthimnak harsabik pawl zong ka tuah hna. Nan duhherhnak cu kai hmai thlak bikmi le sunghkhaan lo tein ka sunghsakbikmi thil a si. Hihi kan ram caah ro nganbik a si lai, tiah ruahchannak ka ngei. Kan dihlak tein kan ram cungah kan rammi nawlngei than kho dingin kan sersiam hna. Pumpaak i uk khawhnak lam kan ser. America ah hin mizeihmanh hrelh an si lo, ti mi lungput kan sersiam, zeicahtiah mikip hi biapi dih an si i, awaan ngei kho an si dih hna. Kan mipi kip hi ai rualmi sithatnak, rualrangtein zohkhenhmi, ai rualmi nuhrin covo an i ngeih khawh nakhnga heh tiah thazaang kan chuah. Zeicah tiah kan dihlak in Pathian nih ai khat cio in ser kan si dih. Upatnak he a mikip hi zohkhenh ding an si, an authawng theihpiak ding an si, cun an cozah nih an authawng an theihpiak hna awk a si. Nan ram cungah zumhawk nan tlak, ka cozah zong hi nan cungah zumhawk a tlak zungzal.\nRammi kip nih rian an hmuh khawhnak dingah le an chungkhar cio an zohkhenkhawhnak dingah ram kan sersiam. Kan mipi an himnak dingah communitie caah rian kan tuan, hngakchia ca an cawn khawhnak dingah sianginn caah rian kan tuan. Kan upadi cawisan a si nak dingah kan nunphung kan cawisan, kan miraltha pawl kan cawisan hna, kan tuanbia kan humzual, phung a zulmi kan mipi pawl hi zeitikhmanh ah nautauh an si lo. Kan dihlak tangrual in kan limmi rial vialte ruangah kan lung ai hmuih awk a si. A sunglawi mi thil a si. A tu cu White House ka chuahtak ve cang lai caah, kan dihlak kan i hrawmmi ro hnursuan a ton sual lai ka phannak kong ka langhter lengmang. Vawleicung ram thawngbik kan si bangin, ramdang sinin zuamcawh le hnursuang kan tong lengmang. Asinain, tih a nungbikmi cu mah le mah kan i zumhraih ti lo dingmi hi a si. Kan ram a lenhhngannak cungah zumhnak kan ngeih ti lo ding hi a si. Ram pakhat hi a lungput rup tein a thawng. Kan man rup tein a thawngmi kan si. Kan mipi hna thinlung a cawlcanghtertu zumhnak rup in a thawngmi kan si.\nRam pakhat nih a tuanbia, a sunhsakmi thil le a miraltha cungah zumhnak a ngeih a ngei lo ah cun, cu ram cu a thangcho kho ti lo. Zeicahtiah cu pawl cu lung i khawhnak le kan biapitnak langhternak dingah a hrampi an si hna.\nA liamcia caan chung i America nih zeibantuk harnak ngangan hmanh a tei khawhnak a ruang cu kan ram vel a ngeihnak le a thatnak le i kan i tinhmi cungah zumhsualnak kan ngeih lo ruangah a si. Cu hna cung i zumhnak kan chiahmi hi kan thlai hrimhrim hna lai lo. America kan zumhraihnak hi kan hlawt hrimhrim hna lai lo. Ram pakhat a sunparnak cu kan zatein kan i hrawmmi rammi kan sinak (phunthawh) runven le thanchoter hi a si. Asullam cu, zatlang in kan i tinhmi i hmaithlak hi a si: kan dihlak kan i hrawmmi rorah. Cu rorah a laifangah a ummi cu zalongtein mah le hmuhning langhter khawhnak, zalong tein biachim khawhnak, zalawngtein biahal khawhnak ngeih hi a si. Mizei kan si, zeitin dah hi hmun hi kan phaak, ti kan i philh citcet ah cun, kan ram ah politics lei namhnulnak le nautatnak hmuithlaam kan lenter colh ko lai. Cucu a ruah hmanh ruah ngam lo ding khi a si. Zalawngtein debate tuah onh lo mi nih hin kan tinhmi a chungmuru le caan saupi kan i hmanmi phung a hrawh.\nAmerica ah cun, thialkaam khawh lo mi phung hranhram in kan luhpi lo. Asiloah, cucu khakha, ti phun in biachim le holhrel, phung le phai zulhter, hei ti bantuk zong kan teitanh lo. Cu pawl cu kan tuah hna lo. America hi kan rem lo mi hna ram kilven le humhaak a haumi a ralchia mi hna an umnak ram a si lo. Cucu kan sining a si ve lo. Cu bantuk sining cun zeitik hmanh ah kan si fawn lai lo. Kum 250 lenglo chung harsatnak a phunphun um ko hmanh seh, zapi ngeihlo mi ralthatnak, mah le mah i zumhraihnak, zalonnak hi kan i dirpi zungzal. Cucu continent (ram) thar halh dingin minung million in an lung a rak laaktu hna le West ah khuasaknak thar sersiam dingin a cawlcanghtertu hna lungput cu a si. Ral ram ah kan ralkap pawl an lung a thawntertu hna le vandum chung tiangin kan mifim pawl a phaaktertu hna cu Pathian nih a kan pekmi zalonnak hi a si. A liamcia kum 4 kong ka ruah than caan paoh ah, zeidang kong nak hmanh in ka mithlaam ah a cuang khun mi hmanthlak pakhat a um. Motor tampi he khual ka tlawn fatin te, minung thongthong in ka hmuh hna. Lam kan zawh lio ah an chungkhar in an ra hna i, kan American flag pi cu lunghmui ngaiin an kan zau/ziit hnawh. Ka lungthin tawng lo in a um bal hrimhrim lo. Keimah dirpi duh ruang lawng ah an rat a si lo kha ka fiangtuk. Kan ram an dawt zia le an dirpi zia langhter duh ah an ra hna.\nTuanbia chungah US hi a liannganbikmi ram a si, timi mipi nih kan i zumh. Cu nih cun kan mipi lung a hmunkhatter hna. Vawleicung ram vialte lakah kan ram cu ruahchannak ram, ceunak ram, sunparnak ram a si. Hihi a sunglawitukmi ro le rah a si caah zeibantuk dirhmun zongin kan kilven a hau. A liamcia kum 4 chungah khan, cu bantuk tein cun rian kan tuan. Riyadh a ummi Muslim hruaitu hna thokin, Warsaw ah a umi Polish mipi sin tiang, cun UN General Assembly ah a ummi Korean Assembly an dirhmun tiang, Beijing i Khammi Khuapi in Mouth Rushmore thladeem lei tiang, nan caah, nan chungkhar caah, kan ram caah ral ka tu. Cu vialte lakah. America ca ko ah ral ka tu, ka dir – cu ram cu a himmi, a thawngmi, ai zumraimi le a luatmi ram a si. A tu cu Wednesday chunhnu cun cozah thar kut ah nawlngeihnak ap kai timh cang bangin, movement kan thokmi hi ai thokka lawng a si, ti hi theihter kan duh hna. Hibantuk hi cuhlan ah a um bal hrimhrim lo. Ram pakhat nih a rammi a renh hna hrimhrim awk a si, timi hi ai rawksawn awk a si lo, ni khat hnu ni khat in a thancho chinchin awk lehlam a si.\nAmerican mipi nih ramdawtnak hi an thinlung chungah an chiah cung paoh cu, hi ram hi a tuah khawh lo dingmi thil hi a um hrimhrim lai lo. Kan communities pawl an thangcho lai. Kan mipi an thangcho lai. Kan phung le kan phai upat a si lai. Kan zumhnak a thawng lai. Cuhlannak in kan hmailei caan hi a ceu deuh fawn lai. Hi a liannganmi hmunhma hi lunglomhnak le zumhtlaknak lungthin te he ka chuahtaak cang lai. Kan ram caah, kan fale caah a thabikmi a ra lio ko, timi ruahchannak le zumhnak he ka chuah tak cang lai. Nan cungah kai lawm, dam tein. Pathian nih thlua in chuah hram hna seh. Pathian nih the United States of America hi thlua chuah ko sawhseh! Credit: Chelsea Bawi\n← US president thimnak cu Laimi zong kan tang ngai cio hna, pastor le Pathian riantuan tu zong an ruahnak le hmuhning tampi an chim/tial cio\nA voi 46nak US president thar, Joe R. Biden le Vice-president, Kamala Harris lawmhpinak ah →


Previous Article Ka Pu Na Ann-Pei\nNext Article Tulio KIO Dirhmun le NCA Min Thutnak\n“Rakhin ram i Rohingya mino pawl hna cu an ralkap thazaang a thawnnak dingah Bangadesh le Kawlram ramri ah hrambunh in ramlak ah traning an pek hna” tiah min langhter a duhlomi India ralkap thiamsang pakhat nih a chim.\nA chimmi cu AMM hi hriamtlai phu a thar an si i Pakistan Taliban he i neihte in pehtlaihnak a ngeimi Harkat-ul-Jihad Islamic-Arakan (HUJI-A) in a rami an si tiah a ti.\nHUJI-A an hruaitu cu Abdus Qadoos Burmi a si i Pakistan rammi Rohingja cikor in a rami si. Amah nih Kawlram, Maungdaw, Pyin Seik khuate in 45 minung cu Hafiz Tohar thazaang thawnnak dingah a rak auh hna i Pakistan ah training a pek hna.\nTohar cu atu AMM hruaitu asi i Qadoos Burmi nih a chimning ah Hafiz Sayeed nih Lashkar-e-Tayyaba/Jammatud Dawa (LeT/JuD) cu neihniam tein a zoh lai ati.\nMizzima nih tuandeuh in kan langhter bantuk in LeT/JuD umnak cu 2012 kum buaibainak hnu, abikin Rakhine ram i Rohingya dornak camps, miphun namnetnat hmun, Fala-I- Insaniyat kha asi.\nQadoos Burmi nih Kawlram le Bangladesh ramri hna kha hmangin Bangladesh ah HUJI-A pehtlaihnak (network) a thawnter. Cu hmunah Bangladesh ralkap nih humhimnak tha tein anlak tikah annih caah hmunrem ngaingai asi, Pakistan ah ralkap tintan an kai dih hnuah Bangladesh le Kawlram ramri ah an kuat hna i an umter hna. Ralkap tintan a chuakthar tete nihcun cuhmun i Rohingja pawl kha raltukning le hriamnam hmanning an chimhchin hna.\nMahlio caan cu 2013-2014 lio ah asi. Hi caan ah Bangladeh ram cu Islam dohtu party (Islamist Opposition Party) le Awami League kha anrak idoh cuahmahlio asi i Bangladesh ralkap cu ramkhel ruang i an ram arak buaibaituk ruangah an rak buailio siling a si.\nBangladeh thiamsang nih hi thil a cangmi cungah a alanghtermi cu buabainak arak chuah hlanah an ram in chuahnak dingah Bangladesh ralkap nih an rak dohpah lengmang hna ati.\n“July 2012 kum ah Difa-e-Musalman-e-Arakan khawm cu abiapi bikin Rohingya kong caihkhannak ngeih dingin Pakistan ah Jamaat-ud-Dawa (JuD)/Lashkar-e-Toiba(LeT) nih an rak tuah” tiah Bangladesh thiamsang pakhat nih phungning tein a chimmi ve.\n“August 2012 kum ah an khawmpi kong he pehtlaiin Shahid le Mahmood (senior JuD peratives) hna nih Bangladesh le Kawram ramri ah Rohingya hna nih umhmun an khuar khawhnakding le pehtlahnaktha an ngeihkhawhnak dingah Bangladesh kha an rak tlawn hna” tiah hi thil kongah minlangh a duhlomi Bangladesh thiamsang pakhatnih nih a chim.\nIndia thiamsang pakhat nih phunning tein a chimmi cu Pakistan le Rohingya ralhrang phu pehtlainak hi Thailand le Kawlram ramri, Thailand leikap i a ummi Mae Sot ah kan hmuh khawh tiah a ti.\nThailand ramri ah cawlcanghnak a tuahcuahmahmi pahnih Maulana Ustad Wazeer (Noor Kabir) le Fareed Faizullah hi Pakistan rammi an si i Rohingya cikor an si tiah an chim.\nWazeer le Fareed nih Bangladesh in Thailand asiloah Malaysia ah phungning loin a pemmi Rohingya hna kha an lemsoi hna i an ralkap ah an hman hna. Nain an pemnak ram hna nih anmah kong theih a herhmi dikthlir in an ngei kho loh.\n“Phungning loin a pemmi hna hi ramri ah an um hna i anmah pawl lemsoinak dingah a hartuk lai loh” tiah India thiamsang pakhat nih a chim. A chim betmi cu “India Kashmir ah Muslim biaknak biatak tein a dirpimi Rohingya le Pakistan an i doh hnuah India ralkap he an i kapthan” tiah a ti.\nOctober 2015 ah an hruaitu pakhat a simi Chotta Burmi cu Jem i ralkap bawi Adil Pathan nih Indian Kashmir ah a thah.\nMizzima thawngca ah Chotta Burmi cu Le Tsupremo Hafiz Sayeed he phungning loin a pemmi hna bia an chimhlio hna hmanthlak kha hmuhkhawh asi.\n2012 kum hlan deuhah Pakistan brambunh i Rohingya riatuantu, Mawlana Shabeer Ahmed nih Bangladesh nawlngeihnak ngeitu pakhat a rak tlaih. An tlaihmi pa nih a chimmi cu Jaish e Mohammed (JeM) hrangah Rohingya ralhrang riantuanmi hna he Bangladesh ah rian kan tuanti tiah a phuan.\n“Shabeer Ahmed cu Pakistan le Bangladesh ah tangka phungning loin a lethaltu ah aa tel” tiah Bangladesh thiamsang tuanvo ngeitu pakhat nih a chim. A chimbetmi cu Qadoos Burmi lengah Pakistan ram i Rohingya hrinsor, Malana Abdul nih Pakistan ram in a pemmi paoh Rohingya ralhrang he pehtlaihnak tuahnak dingah hruaitu a si. Amah hi Bangladesh le Kawlram ramri ah biatak tein riantuanmi asi.\nAbdul Hamid nih LeT he pehtlaihnak neihniam tein a tlaih tiah India thiamsang sinin kan theih khawh. Hi nih a langhtermi cu Pakistan i ISIS pawl biatak tein riantuanmi hna le hmunkip in cawlcanghnak a ngeimi Rohingya phu hna cu rian an tuanti tinak a si.\n2015 kum ah Pakistan i RSO (Rohingya Solidarity Organization) ah hruaitu, Nur Hussain Arakani nih JuD/LeT i Hazis Mohammed Sayeed le JuD-linked FIF (Falah-e-Insaaniyat foundation) i Maula Abdu Rauf sinah tangka le thilri an bomh hna tiah Rohingya miphu nih an chim.\nAtu lio ah Rohingya ralhrang tampi hna caah RSO cu thawnnak a petu hna le an lubik phu a si i cawlcanghnak a tuah thluahmah cang.\nIndia le Bangladesh ramhnih caah cun an ram hi Rohingya ralhrang an karhnak hmunthar a si tikah thinphan awk ngaingai asi.\nBangladesh i Awami League cozah nih an ramchung i buaibainak a chuahpimi Islamist ralhrangpaoh kha a doh hna. Cun Rohingya ralhrang hna khamnak dingah a si khawh tawkin Kawlram he hmunkhat ah riantuanti dingin hmailei ah kar a hunhlang cang.\n“Rohingya hriamtlai phu hna le Bangladesh ram i Islam biaknak a dirpimi (jihadis) he pehtlaihnak neihniam tein an ngeihkhawhmi le athlitein tangka le hriamnam bawmhnak an tuahmi hna hi phungning tein kan thei kho hna loh” tiah Bangladesh ralhrang dohtu hmun i tuanvo ngeitu pakhat nih a chim.\nHi pa nih a chimmi cu “buaibainak kan tonmi teinak dingah Bangladesh le Kawlram hi hmunkhat ah rian kan tuanti a herh i thil sining zong i chimhtonh ding asi” ati India nih an ruahdamh vemi cu Rohingya ralhrang hna nih Kawlram tourists le pathian biakduh i khualtlangmi (pilgrim) hna dohnak dingah India ramri an hman lai. Cun mahbantuk thiamin Pakistan nih Inda hi an hmuitinh ah a chiah te lai anti.\nPresident zung i kawlca in tialmi cathanh nih “mino an lemsoi hna i biaknak thisa a ronh hna i a ralkap ah a hman hna, cu pin ah a lenglei in tangka bomhnak an ngei” tiah a chim.\n“Rohingya ralhrang hna nih ISIS, Taliban le al Qaeda bantukin an video kha internet ah langhchuahnak an tuah thluahmah. Cun, Maungdaw khua ah cozah a doh cuahmahtu 400 minung an um. ”Tuzarh chungah online hmangin langhchuahnak an tuahmi video tampi ah ram ngei lomi Rohingya holh hmangin hriamtlaipawl nih bia an chimnak kha voitampi an nolhter than lengmang.\nReuter cathanh ning ahcun, mah video a tuahtu taktak hi fiangtein kherhthlaitu nih an thei kho rih loh. Nain cozah nih phungning tein an zumhmi an chimmi ahcun October 9 i kahdohnak a thokni ahkhan kan hmuh tiah an chim.\nChinchiah: MIZZIMA nih a tialmi aa thlakning in lehmi a si -- Salai Uk Nun Bawi


President Trump nih USA mipi sin ah bia a chim mi cu hna a ngam tuk hrinhrang. President tha a si ning a lang thluamah ko – Thechinlungnews\nPresident Trump nih USA mipi sin ah bia a chim mi cu hna a ngam tuk hrinhrang. President tha a si ning a lang thluamah ko\nPosted By: admin May 10, 2020\nPresident Trump bia chim mi le thil tuah mi cu hna a ngam tuk hrinhrang. USA mipi caah cun Trump President a si chung cu ei le ding ah lungrethei ding pakhat hman a um lo. President Trump’s Coronavirus Task Force ah a bohchan ngai mi le sibawi mithiam le mifim Dr. Anthony Fauci, Nation’s top infectious disease expert, Robert Redfield, director of CDC le Stephen Hahn, Commissioner of the FDA hna cu Coronavirus an ngei ruangah inn ah home Quarantine Zarhnih chung cu an tuah lai.\nDirector of the centers for Disease Control and Prevention Robert Redfield cu an inn in teleworking in rian an ttuan peng ko lai. Food and Drug Administration Commissioner Stephen Hahn zong a pawngah um a rian ttuanti hawi zong nih mah coronavirus hi an ngei ve caah inn ah home quarantine an tuah thluamah lio si\nAmerica Conavirus ruangah a thimi lakah mi 25600 cu Nursing home resident or workers an si. New York State’s nursing home lei ah thi an tam bik, States 12 ah nursing home ah a thimi hna hi , US ah 50% an phan. New York Gov. Andrew Cuomo cu Nursing Home a zohkhen ning a thalo tiah fakpi in soisel le thangchiat a si lio\nPresident Trump nih a chim ning ah cun American Economy cu hmun dang ah a kal lonak ding caah USDA agriculture purchase $3billion in a kal pi lai. USDA’s $19 billion agriculture assistance program tangah an cawk mi hna; Food bank lei ah hmang a si lai. Farmer pawl nih an ser mi Dairy, meat & produce vialte hna hi ramdang ah kal lo in America chungah US mipi timtuahnak ngei a si.\nMah bantuk in an kal pi nak ruangah bik cu USA tangka le ei le ding vialte kha ramdang ah a kal ding mi a kham lai. Farmers pawl nih Family Food Box Program na kalpi lai i, hi ka hin Farmers le Rancher pawl caah direct grant $16billion chia a si. Mah bantuk in Trump nih thil a tuah nak ruangah cu USA mipi nih ei le ding ah harnak le buainak an tawn lonak ding caah a si. Credit- Donald Trump Facebook\nBe the first to comment on "President Trump nih USA mipi sin ah bia a chim mi cu hna a ngam tuk hrinhrang. President tha a si ning a lang thluamah ko"


Coronavirus Dohnak Caah An Ram Mi Minung 25000 Hrawng Hmunkhat Ah Thlacam Nak An Ngei – Chin 11 News\nCoronavirus Dohnak Caah An Ram Mi Minung 25000 Hrawng Hmunkhat Ah Thlacam Nak An Ngei\nTulio zawtnak tihnung bik mi cu hngakchia bikin upa bik tiang nih theih le hngalh dih a si ko cang I thinpang ngai in um lio cio a si ko hna. Khuazei ram talnih dam khawh nak sii an ser kho cang hnga maw tiah thawngpang hlat cio a si I ram tampi hna cu an ram chung puai le zung, dawr vialte zong a khar dih cang mi an um hna.\nHi tluk in lungrethei le thinphang in kan um cio dih hna lio ah Bangladesh ram Lakshmipur state chung ah a um mi Raipur City ah minung 25000 hrawng nih COVID-19 a tlau khawh nak hnga ding ah le hi zawtnak nih minung thihnak a phakter cuahmah mi chung in damnak kan hmuh khawh nak hnga tiin Central Eidgah thlacam nak an ngei hna tiah Dhaka Tribune nih a langhter.\nHi thlacam nak puai hi Raipur City chung ah a um mi aiderganj Syed Manjil nih a hruai mi hna a si I tuchun (3/18/20) zinglei nazi 7 in an thok I zanlei nazi 7 pm tiang pehtlai tein an tuah mi tlacam nak puai a si tiah theih a si.\nCu thlacam nak puai ah cun muslim pawl lawngte an si hna I an thlacam thawng le anmah bible an rel thawng nih Raipur City chung cu a khuh dih I zeidang thawng theih ding hi a um lo. Asianin hi thlacam nak an tuah ding mi hi Raipur City chung police nih cun kan theih pi mi hna an si lo tiah zong an chim ve. Cu ruang ah hi bantuk in khuapi chung dihlak nih chun nitlak thlacam nak an tuah mi kong he pehtlai in Raipur MP lei pehtlaih le thawngpang hlat an I zuam ko hna nain kan pehtlai kho rih hna lo tiah Dhaka Tribune nih an langhter.


Ni 15 chung kahdohnak ah SAC ralkap 40 an thi tiah CDF-Hakha nih a thanh – THE CHINLAND POST\nNi 15 chung kahdohnak ah SAC ralkap 40 an thi tiah CDF-Hakha nih a thanh\nThe Chinland Post | 2022 April 15 – Sagaing ramthen, Kalaymyo in Hakha lei ah a rak kaimi SAC ralkap pawl le CDF-Hakha, CNA karlak ah Match 17-31 tiang ni 15 chung kahdohnak a chuak. Cu kahdohnak ahcun SAC Ralkap 40 an thi, CDF-Hakha in mipi hriamtlai 1 a ban ah hliamhma a tuar tiah CDF-Hakha nih a thanh.\nSAC ralkap pawl cu March 27 Ralkap Ni tanhding ah Hakha in Naypyidaw lei ah Gangaw lam zul in March 17 ah thazang 217 hrawng he an i thawh. SAC ralkap pawl cu March 17 Nipi khuapawng an phanh ah CNA le CDF-Hakha fonh in an kah hna. SAC ralkap pawl Zokhua le Nipi karlak an phak March 18-19 ah CDF-Hakha le CNA fonh in kahdohnak an tuah than caah SAC ralkap 10 an thi tiah theih a si.\nCDF-Hakha, CNA le SAC ralkap hna cu March 21-31 tiang, Zokhua pawng, Rungtlang, Zokhua Tlang, Tinam Tlang, Ruavan Tlang, Lamtuk khuachung luhlai, Lamtuk le Lungcawi kar le Lungcawi khua hna ah tiin ni 10 chung kahdohnak a chuak than. Cu kahdohnak ahcun, SAC ralkap 30 an thi chap tiah CDF-Hakha nih thawng a thanh.\nSAC ralkap nih an hawile a thimi ruak pawl cu CDF-Hakha le CNA nih hmu kho hna hlah seh tiah zaan an riahnak hmun ah mei in an khangh chih. Sihmanhsehlaw, an ruah pawl cu hlo dih kho lo in an ruh pawl a taang rih tiah an cathanh ah an langhter.\nSAC ralkap pawl cu Tinam khua an phak lio ah mipi inn 9 an khangh tak i khua chung ah dohpoh in hriamngan an kah caah khuami hna cu himnak ah an rak zaam dih tiah theih a si.\nPrevious Russia President a thiltuah hi miphunning in cihlohnak (Genocide) a si tiah Joe Biden nih a chim\nNext HTPHC nih innkHangh a tongmi Tinam khuami hna le Ralzaam khua 14 bawmhnak an pek hna


Kyaw Kyaw thihnak he pehtlaih in Sangau, YLA lei nih “statement” an von chuahmi ka rel i ka lungtlinlonak le ka thinhunnak a zual chin. – Hakha Cherry\nKyaw Kyaw thihnak he pehtlaih in Sangau, YLA lei nih “statement” an von chuahmi ka rel i ka lungtlinlonak le ka thinhunnak a zual chin.\nhearth-attack in a thi tiah theihlo piin signboard an ttial.Ngaithiam hal chim lo, a lungtling lomi nan um ahcun post Mortem tuah kan ngamh an ti rih.YLA nih statement an chuahmi lila chungin sualphawt khawh an sinak a fiang tuk. Anmah ttialmi chungin a langmi cu:\n1.Bomb an puah le puahlo iphuang seh tiah an hrem. Mau pher in an tuk. “Interrogated” an tuah. Zeitluk fak indah an hrem/interrogate an tuah timi bel anmah nih an theih lai. An hremning a fak ko lai tiah ruah khawh a sinak cu, a nun-dam kong ah an lung a ttha lo caah, a umnak chungkhar cu va zoh dingin an fial hna. An hrem a fak deuh caah anmah lila zong an lung a ttha lo ti a fiang ko.2.Khuasik, a kih tak lio ah ti an pilter i, Nga an char ter. By force in ti an pilter tikah, cucu “hrem/tortured” a si.\nKyaw Kyaw hi Pathian nih a sermi minung pakhat a si ve bantuk in, Human Rights a ngei ve. Nihin ah aho theih lo, bawm chantu ngei loin, Tipi kuang ah hremhnak fakpi a tuar hnu ah a nunnak a liam tik ahhin, kei ka lung a ka suk ngaingai.Credit-Zasang Cinzah\nKyaw Kyaw mi thi deng nih bomb a puah cu a si kho hnga maw?